
VELIKI KATEKIZAM 


BOŽJE I CRKVENE ZAPOVIJEDI 


1. BOŽJA VOLJA IZRAŽENA JE U BOŽJIM 

I ZAPOVIJEDIMA 

I 

J 

I U govoru na gon Isus je učio: »Neće svaki koji mi govori: Gospo- 

j dine. Gospođine! ući u kraljevstvo nebesko, nego samo onaj koji 

/ vrši volju mojega Oca, koji je na nebesima.« (Mt 7, 21) 

1. Bog je stvorenjima dao naravni zakon 

i 

( Bog je gospodar svih stvorenja, zato svi moraju vršiti njegovu 

\ volju. Nerazumna se stvorenja nužno ravnaju po zakonima, koje 
i je Bog dao njihovoj naravi i time nužno izvršavaju njegovu volju, 
i Čovjek, koji ima razum i slobodnu volju, mora zakone svoje naravi 
/ i upoznati i slobodnom voljom ih izvršavati. Božju volju mora vršiti 
svjesno i slobodno. 

A budući da je 
Bog naš Otac i mi smo 
njegova djeca, moramo 
Božju volju i rado vrši- 
ti. Samo tako, ako je 
svjesno vršimo, doći 
ćemo k njemu u nebo. 

Zakone koje je 
Bog stavio u narav 
stvorenja, pa i u narav 
čovjekovu, zovemo na- 
ravni zakon, a pojedi- 
ne dužnosti naravnog 
zakona, naravne zapo- 
vijedi. 

2. Bog je dao deset 
zapovijedi 

Poslije Adamova 
grijeha čovjekov je ra- 
zum potamnio. Zbog 
toga je Bog, koji ljubi 
čovjeka, zakone ljud- 
ske naravi još i poseb- 
no objavio. Na Sinaju 
je, uz bljesak i gromo- 
ve i uz zvuk trublji, 
Izraelcima dao deset 
zapovijedi. U njima je 
svečano, javno i odre- 
đeno rekao što je njegova volja. Zapovijedi su čovjeku putokaz k 
sreći na svijetu i na nebu. 

3. Krist je potvrdio i dopunio zapovijedi 

U govoru na gori Isus je rekao: »Nemojte misliti da sam došao 
ukinuti zakon ili proroke. Nisam došao ukinuti, nego dopuniti.« 
(Mt 6, 17) Krist je dao i nove zapovijedi. Protumačio je njihov pravi 
smisao i zapovjedio je svim ljudima da ih izvršuju. Posebno je za- 
povjedio da vršimo najveću zapovijed — zapovijed ljubavi, koja 
ukratko obuhvaća sve zapovijedi. Krist je i svojoj Crkvi dao vlast 
da donosi zapovijedi, da nas s njima navodi na život po Božjoj volji. 
Objavljene zapovijedi koje je Krist dopunio nazivamo objavljeni 
ili nadnaravni zakon. 

ODGOVORI: 1. Kako nerazumna stvorenja vrše Božju volju? 2. Kako 
je mora vršiti čovjek? 3. Kako zovemo zakone koji su dani naravi, pa i čo- 
vjekovoj? 4. Zašto je Bog dao deset zapovijedi? 5. Kako je Krist nadopunio 
zapovijedi? 6. Zašto Crkva daje zapovijedi? 7. Kako glasi pet crkvenih za- 
povijedi? 8. Kakav su zakon zapovijedi koje je Krist dopunio? 

NAUCI: 

163. Kako glasi deset zapovijedi Božjih? 

Deset zapovijedi Božjih glasi: 

1. Ja sam Gospodin Bog tvoj, nemaj drugih bogova uz 
mene. 

2. Ne izusti imena Gospodina Boga svoga uzalud. 

3. Spomeni se da svetkuješ dan Gospodnji. 

4. Poštuj oca i majku da dugo živiš i dobro ti bude na 
zemlji. 

5. Ne ubij. 

6. Ne sagriješi bludno. 

7. Ne ukradi. 

8. Ne reci lažna svjedočanstva. 

9. Ne poželi tuđeg ženidbenog druga. 

10. Ne poželi nikakve tuđe stvari. 

ZA ŽIVOT: 1. Nebeski Otac pokazao mi je u zapovijedima put k sreći. 
Božjom milošću i ozbiljnom voljom savjesno ću ih vršiti. 2. Božje zapovijedi 
su zahtjev zdrave ljudske naravi. Ja ću ih vršiti, makar ih drugi ne vrše. 

SVETO PISMO: »Ako hoćeš ući u život, vrši zapovijedi!« (Mt 19, 17) »Ka- 
ko će mladić popraviti život svoj? Vladajući se po riječima tvojim.« (Ps 118, 
9) »Riječ je tvoja svjetionik nozi mojoj, svjetlo na stazi mojoj.« (Ps 118, 105) 

ZADAĆA: 1. Protumači, zašto bi: ne moliti, ne poštivati roditelje, ubi- 
jati, nečisto griješiti, krasti, lagati . . . bio grijeh da baš Bog i nije dao za- 
povijedi? 2. Zašto zapovijedi ne obavezuju samo kršćane nego i sve ljude? 
3. Potraži u Sv. Pismu psalam 118. (hvalospjev zakonu Božjemu) i pročitaj 
nekoliko stihova. 

MOLITVA: »Oče, ne moja, nego tvoja volja neka bude!« »Budi volja 
tvoja kako na nebu tako i na zemlji!« 

PJESMA: 

Spasitelju, dobri Isukrste, 

Ti si dobar pastir stada svog, 

Ti nad njime lebdiš, bdiješ, paziš 


da ga ništa ne zadesi zlog. 

I ja hoću biti ovca tvoja, 
vjerno ići za tobom ću svud, 
glas ću slušat premili tvoj vazda, 
nit od tebe ja ću ići kud. 

Zapovijedi tvoje svete Crkve 
vršiti ću od sveg srca rad, 
volim trpjet sve zlo na tom svijetu, 
no uvrijedit grijehom tebe kad. 

(Virgini Matri, Zgb. 1921, str. 86) 

2. VOLJU BOŽJU SPOZNAJEMO PO SAVJESTI 

Kad su Josipova braća došla u Egipat po žito, Josip ih je iskuša- 
vao: »Vi ste uhode! Dolazite ovamo da izvidite gdje zemlja ima 
slabo mjesto! . . . Ako ste pošteni ljudi, onda neka jedan između 
vas braće ostane zatvoren u vašem dosadašnjem zatvoru, a vi drugi 
možete ići i sa sobom uzeti žito za svoje obitelji, koje gladuju! 
Ali najmlađega brata svojega morate mi dovesti ovamo. Tako će 
se pokazati vaše izjave kao istinite i vi nećete morati umrijeti . . .« 
Tada rekoše jedan drugome: »Doista, to skrivismo na bratu svo- 
jemu; jer vidjesmo duševnu muku njegovu kad nas je molio, a 
mi ga ne počusmo. Zato dođe na nas ova nesreća.« (Post. 42) 

1. Po savjesti upoznajemo dobro i zlo 

Bog želi da čovjek svjesno i dragovoljno ispunjava njegovu 
volju. Zato je dao svakom čovjeku sposobnost da spozna što jest i 
što nije u skladu s Božjom voljom, to jest što je dobro, a što zlo, što, 
dakle, mora činiti, a što ne smije. Tu sposobnost razlikovanja dobra 
i zla zovemo savjest. Prije čina savjest prosuđuje što je ispravno, 
a što je krivo, potiče na dobro i k njemu nas upućuje, a zlo zabra- 
njuje i od njega nas odvraća. Poslije čina nas hvali ako smo učinili 
dobro, a kori nas ako smo učinili zlo. Dobra i mirna savjest ispunja- 
va nas radošću, a zla i nemirna savjest muči nas grižnjom. Zato 
što po savjesti upoznajemo Božju volju, zovemo je glas Božji. 

2. Savjest moramo poslušati 

Kada nam savjest jasno govori: to moraš činiti, ili: ono ne smi- 
ješ činiti, uvijek je moramo poslušati. Griješi onaj tko postupa pro- 
tiv svoje savjesti. 

t Zbog grijeha naš je razum potamnio, pa stoga savjest može 

ponekad biti nesigurna ili nejasna. Ponekad se može i prevariti. Tko 
smrtni grijeh smatra malim grijehom, taj ima popustljivu savjest. 
Tko pak mali grijeh smatra smrtnim grijehom, taj ima bojažljivu, 
skučenu ili skrupuloznu savjest. 

Ako nismo sigurni da li je nešto dopušteno ili nije, najprije 
moramo doći do sigurnosti. U sumnji molimo Boga da nas rasvijetli 
i tražimo savjeta od roditelja i savjesnih ljudi, osobito od svećenika. 

3. Svoju savjest mora- 
mo odgajati 

Da bismo se mo- 
gli pravilno odlučivati, 
uvijek ćemo se ravnati 
prema Božjim zapovi- 
jedima, prema Kristo- 
vu primjeru i prema 
nauci i savjetima Cr- 
kve. Zato moramo biti 
dobro poučeni o Bo- 
žjim zapovjedima. Mo- 
ramo slušati propovi- 
jedi. Da bi naša sa- 
vjest pravilno sudila i 
ostala budna, svaku 
večer ispitajmo svoju 
savjest i često pođimo 
na svetu ispovijed. 
Tko ne vodi brige o 
svojoj savjesti, tome 
ona otupi, više se ne 
javlja. Takav čovjek 
lakomisleno zađe u ve- 
like pogreške i nalazi 
se u opasnosti da bi 
mogao umrijeti neras- 
kajan. 

ODGOVORI: 1. Kakva je sposobnost savjest? 2. Kako se ona javlja pri- 
je čina? 3. Kako se javlja poslije čina? 4. Zašto kažemo da je savjest Božji 
glas? 5. Što daje mirna savjest? 6. Cime muči nemirna savjest? 7. Što mo- 
ramo učiniti u sumnji? 8. Tko ima popustljivu savjest? 9. Tko ima bojažljivu 
ili skučenu savjest? 10. Kako moramo odgajati savjest? 11. Kome savjest 
otupi? 

NAUČI: 

164. Što govori savjest? 

Savjest govori što moramo činiti ili izostaviti. 

165. Kada moramo poslušati savjest? 

Savjest moramo poslušati uvijek kada jasno govori što moramo 
učiniti ili izostaviti. 


ZA ŽIVOT: 1. Svake večeri ispitat ću svoju savjest; time ću odgojiti 
sebi budnu i nježnu savjest. 2. U svemu želim biti savjestan čovjek. 

SVETO PISMO: »Pazi i na savjet savjesti, jer ti nije ništa vjernije cd 
nje!« (Sirah 37, 13) »Blago čovjeku kojega ne optužuje njegova savjest.« 
(Sirah 14, 2) 

NAUKA SVETACA: »Nema veće radosti od svijesti očišćene savjesti!« 
(Sv. Ambrozije) 

ZADAĆA: 1. Iz Biblije opisi kako se savjest javljala Adamu i Evi, Kajinu, 
izgubljenom sinu u Isusovoj prispodobi, Petru i Judi Iškarijotu, 2. Opiši kako 
je Judi otupila savjest. 3. Potraži neki primjer grižnje savjesti u domaćoj 
ili stranoj književnosti. 

PJESMA: 

O Isuse, ja spoznajem da sam tebi zgriješio. 

Teškim grijehom, jadnik, tvoju ljubav sam izgubio! 

O Isuse, ja se kajem, grešnom meni milost daj 
da ti služim sve do smrti i da stečem vječni raj! 


3. PRVA I NAJVEĆA ZAPOVIJED — LJUBAV 
PREMA BOGU 

Neki je učitelj zakona upitao Isusa: »Učitelju, koja je zapovijed 
najveća u zakonu?« On mu odgovori: »Ljubi Gospodina, Boga svo- 
jega, svim srcem svojim, svom dušom svojom i svim umom svo- 
jim! To je najveća i prva zapovijed. Druga je ovoj jednaka: Ljubi 
bližnjega svojega kao samoga sebe! O tim dvjema zapovijedima 
ovisi sav zakon i proroci.« (Mt 22, 35 — 40) 

1. Boga moramo ljubiti zbog njega samoga i iznad svega 

Bog je neizmjerno dobar. U njemu nema ni sjene zla. Sve je 
u njemu dobro u najvećoj mjeri. Bog je neizmjerno savršen. Zato 
je vrijedan svake ljubavi. Budući da ga ljubimo zbog njegove besko- 
načne savršenosti, ljubimo ga zbog njega samoga. Takva je ljubav 
savršena. 

Bog nas očinski ljubi. Stvorio nas je na svoju sliku i odredio nas 
je za nebo. Poslije grijeha prvoga čovjeka poslao je na svijet svoje- 
ga Sina da nas spasi. Poslao nam je Duha Svetoga i uzeo nas je za 
svoju djecu. Neprestano nam dijeli milosti i druge darove. Zato ga 
ljubimo. Kad ga ljubimo zbog njegovih milosti i dobročinstava, na- 
ša je ljubav prema njemu manje savršena. Boga moramo ljubiti više 
nego sva stvorenja. Moramo biti pripravni radije sve izgubiti, ako 
je potrebno, negoli se smrtnim grijehom od Boga odijeliti. Njega 
moramo ljubiti iznad svega, i to mislima, riječima i djelima. 

Budući da je Isus Bog, i njega ljubimo iznad svega. 

2. Boga ljubimo ako vršimo njegove zapovijedi 

Ljubav prema Bogu pokazuje se vršenjem Božjih i crkvenih 
zapovijedi. Isus govori: »Tko ima moje zapovijedi i vrši ih, taj je 
koji me ljubi.« Sv. Ivan govori: »U tome je ljubav da živimo po nje- 
govim zapovijedima.« Tko Boga ljubi, taj radosno i posve odano pri- 
ma sve što dolazi od Boga. Prima i trpljenje, ako ga Bog pripušta. 
Tko Boga ljubi, taj rado na njega misli, rado moli i polazi na službu 
Božju; rado čini sve što je Bogu na slavu i za spas duša i rado po- 
maže širenje kraljevstva Božjega. 

Ljubav prema Bogu osobito se pokazuje u ljubavi prema bliž- 
njemu: »Tu zapovijed imamo od njega da onaj tko ljubi Boga ljubi 
i svojega brata«, piše apostol Ivan. 

3. Protiv ljubavi prema Bogu griješimo 

svakim grijehom, jer svaki grijeh vrijeđa Boga. Smrtnim gri- 
jehom gubimo. ljubav prema Bogu. Mali pak grijeh umanjuje lju- 
bav prema njemu. I zlovolja prema Bogu i mrmljanje protiv njega 
u bolesti ili u nesrećama pokazuje premalu ljubav prema Bogu. Po- 
sebno griješi u ljubavi prema Bogu onaj tko gaji prema njemu 
mržnju ili čak neprijateljstvo. Neprijateljstvo prema Bogu je najve- 
ći grijeh jer se protivi najvećoj zapovijedi. Najjače mrzi Boga zao 
duh. Tko mrzi Boga, mrzi i sve što je njegovo: Crkvu, svećenike, sa- 
kramente i vjernike. 

NAUCI: 

166 . Zašto Boga ljubimo nada sve? 

Boga ljubimo nada sve jer je on neizmjerno savršen i jer nas 
očinski ljubi. 

167. Kada Boga ljubimo nada sve? 

Boga ljubimo nada sve ako ga ljubimo više nego sve na svijetu 
i ako smo zato pripravni radije sve izgubiti negoli se smrtnim gri- 
jehom od njega odijeliti. 

ODGOVORI: 1. Koja je najveća zapovijed i kako glasi? 2. Kako mo- 
ramo Boga ljubiti? 3. Kako nam je Bog iskazao svoju ljubav? 4. Kada Boga 
ljubimo savršeno? 5. Kada Boga ljubimo nada sve? 6. Kako iskazujemo lju- 
bav prema Bogu? 7. Cime griješi čovjek protiv ljubavi prema Bogu? 8. Koji 
je najteži grijeh? 

ZA ŽIVOT: 1. Boga želimo ljubiti nada sve. Zato ću ispunjavati Božje 
zapovijedi makar mi bilo i veoma teško. 2. Iz Božje ruke rado ću primati i 
križ. 3. Ljubit ću molitvu i Crkvu. 

SVETO PISMO: »Tko ljubi oca ili majku više nego mene, nije mene 
dostojan.« (Mt 10, 37) »Mi, dakle, ljubimo Boga jer je on nas najprije lju- 
bio. A tko kaže: ljubim Boga, a mrzi na brata svojega, lažac je.« (1. Iv 4, 
19—20) 


PRIMJERI: Abra- 
ham kad žrtvuje Iza- 
ka; tri mladića u og- 
njenoj peći; starac 
Eleazar; apostol Petar 
poslije Isusova uskrs- 
nuća; sv. Stjepan, prvi 
mučenik. 

ZADAĆA: 1. Napi- 
ši kako su Boga ljubi- 
li: bi. Dj. Marija, sv. 

Stjepan, sv. Petar i 
drugi mučenici, npr. 
sv. Marija Goretti, sv. 

Elizabeta, sv. Vinko 
Paulski. 2. Promisli da 
li se u tvojem srcu i 
u tvojem životu po- 
kazuje ljubav prema 
Bogu. 3. Prosudi koli- 
ko Boga ljubi: a) onaj 
tko često ide k sv. Mi- 
si i sv. pričesti, a kod 
kuće se svađa, srdi i 
ogovara; b) onaj tko 
govori da je vjernik, 
a u crkvu ne ide. 4. 

Nauči se često probu- 
đivati u sebi ljubav 
prema Bogu. 5. Ponovi 
pretpričesne molitve 
kojima probuđuješ lju- 
bav prema Isusu. 

MOLITVA: Moj Bože i sve moje! Gospodine moj i Bože moj! Sve za 
tebe, presveto Srce Isusovo! Dođi, Duše Sveti, napuni srca svojih vjernih, užezi 
u njima oganj svoje ljubavi! Moj Bože, ljubim te nada sve jer si neizmjerno 
savršen i dostojan svake ljubavi! 

PJESMA: 

Srce Božansko Isusa moga, daj da sve više ljubim te ja! 

Ti si veselje naroda svoga, ti moga žića nada si sva! 

Srce Božansko Isusa moga, daj da sve više ljubim te ja! 

4. DRUGA NAJVEĆA ZAPOVIJED — LJUBAV 
PREMA BLIŽNJEMU 

Isus je učitelju zakona u prispodobi o milosrdnom Samaritancu 
protumačio tko ispunjava zapovijed ljubavi prema bližnjem: »Neki 
je čovjek silazio iz Jeruzalema u Jerihon i upao među razboj- 
nike. Oni ga oplijeniše, izraniše, ostaviše ga napola mrtva i oti- 
đoše ... I neki Samaritanac na svom putu dođe u njegovu bli- 
zinu. Kad ga vidje, sažali mu se. Pristupi k njemu, zali uljem i 
vinom njegove rane i zavije ih. Tada ga podigne na svoje kljuse, 
dovede ga u gostionicu i pobrinu se za njega ...« Isus je na kraju 
zapovjedio: »Idi i ti čini tako!« (Lk 10, 30—37) 

1. Ljubiti moramo sve ljude, pa i neprijatelje 

Bog ljubi sve ljude. Sve je stvorio na svoju sliku. Krist je za sve 
ljude umro. Svi smo pozvani u nebo. Budući da ljubimo Boga, mo- 
ramo ljubiti i sve ljude.' Sv. Ivan zapovijeda: »Tu zapovijed imamo 
od njega, da tko ljubi Boga, mora ljubiti i svojega brata.« Svim 
ljudima moramo dobro željeti i moramo im djelima činiti dobro. Od 
ljubavi u srcu ne smijemo nikoga isključiti. Moramo biti pripravni 
svakome djelima pomagati, ako je moguće i potrebno, pa i ako bi 
bio druge vjere, druge narodnosti, drugoga jezika ili druge boje 
kože. 

Što nam je netko bliži, to više ga moramo ljubiti i djelom mu 
iskazivati ljubav. Tako moramo osobito ljubiti roditelje, braću i 
sestre, srodnike, prijatelje, dobrotvore i rođake. Vjernike — udove 
otajstvenog Kristova tijela — moramo ljubiti kao braću i sestre u 
Kristu. To je Isus posebno zapovjedio. »To je moja zapovijed, da se 
ljubite među sobom kako sam i ja vas ljubio.« A sv. Pavao zapo- 
vijeda: »Činimo dobro svima, a posebno našim domaćima u vjeri.« 

Isus je posebno zapovjedio da moramo ljubiti i neprijatelje. 
»Ljubite svoje neprijatelje; činite dobro onima koji vas progone i 
kleveću, da budete djeca vašega Oca, koji je na nebesima, jer On 
daje da njegovo sunce izlazi nad zlima i dobrima te šalje kišu pra- 
vednima i nepravednima.« I sam je neprijateljima oprostio i na kri- 
žu je za njih molio: »Oče, oprosti im jer ne znaju što čine.« Po nje- 
govu je primjeru i sv. Stjepan molio za svoje neprijatelje kad su 
ga kamenovali: »Gospode, ne uzmi im ovoga za grijeh!« Zato sv. Pa- 
vao i zapovijeda: »Ako je tvoj neprijatelj gladan, nahrani ga, ako je 
žedan, napoji ga!« 

2. Bližnjega moramo ljubiti kao samoga sebe 

Krist zapovijeda: »Sve što želite da ljudi vama čine, činite i vi 
njima.« Sebe pravo ljubimo onda kad se razumno brinemo za svoj 
život i prije svega za svoje spasenje. Tako moramo ljubiti i bliž- 
njega: za njegovo tijelo, a prije svega za njegovu dušu. 



Ljubav prema bližnjemu pokazujemo ako s njim suosjećamo: 
s njim se veselimo i s njim žalostimo; ako smo prema njemu uvijek 
dobri i ljubezni, obzirni i uslužni, ako mu u tjelesnim ili duhovnim 
potrebama pomažemo djelima tjelesnog ili duhovnog milosrđa 
i za njega molimo. 

3. Protiv ljubavi prema bližnjemu griješi: 

tko bližnjega ništa ili premalo ljubi; tko je prema njemu ne- 
milosrdan ili surov; tko ga mrzi; tko zavidi njegovoj sreći, nadare- 
nosti ili imetku, tko mu želi ili priželjkuje nesreću, tko je pakostan, 
zlurad; tko za njega ne moli, žalosti ga ili s njim zlo postupa; tko 
mu ne oprašta ili mu se čak i osvećuje. Najveći je grijeh protiv 
ljubavi prema bližnjemu mržnja. »Svatko tko mrzi brata ubojica 
je«, tvrdi sv. Ivan. Ako smo koga uvrijedili, moramo ga što prije 
na zgodan način moliti za oproštenje i uvredu popraviti. Ako li je 
netko nas uvrijedio, moramo mu od srca iskreno oprostiti i s njime 
se, koliko to ovisi o nama, izmiriti. Kado opraštajmo jer Bog nama 
oprašta mnogo veće uvrede. 

ODGOVORI: 1. Koje ljude moramo ljubiti? 2. Nabroji koga moramo po- 
sebno ljubiti? 3. Zašto moramo ljubiti i neprijatelje? 4. Kako je Krist ljubio 
neprijatelje? 5. Kako pokazujemo ljubav prema bližnjemu? 6. S kakvim djeli- 
ma pokazujemo ljubav prema bližnjemu koji je u nevolji? 7. Tko griješi protiv 
ljubavi prema bližnjemu? 8. Što smo dužni učiniti ako smo nekoga uvrijedili? 
9. Kako treba opraštati? 10. Kada sebe pravo ljubimo? 

NAUCI: 


168. Zašto smo dužni ljubiti sve ljude? 

Sve ljude smo dužni ljubiti jer smo svi djeca nebeskoga Oca, jer 
je Isus za sve trpio i umro i jer smo svi pozvani na spasenje. 

169. Kada bližnjega pravo ljubimo? 

Bližnjega pravo ljubimo ako ispunjavamo što je Isus zapovjedio: 
Sve što želite da ljudi vama čine činite i vi njima. 

ZA ŽIVOT: 1. Svakoga ću dana učiniti bar jedno djelo ljubavi prema 
bližnjemu — pogotovo prema ukućanima i prema suučenicima. 2. Svakome ću 
učiniti veselje, samo ako mi bude moguće. 3. Ako me tko uvrijedi, neću mu 
zamjeriti; radije ću za njega moliti. 

SV. PISMO: »Ako ljubite samo one koji vas ljube, kakvu ćete plaću 
imati? Ne čine li to i carinici? I ako pozdravljate samo prijatelje svoje, što 
osobito činite? Ne čine li to i neznabošci?« (Mt 5, 46 — 47) »Novu zapovijed 
vam dajem: Ljubite jedan drugoga! Kao što sam ja ljubio vas, tako i vi lju- 
bite jedan drugoga! Po tome će svi spoznati da ste moji učenici ako ljubite 
jedan drugoga.« (Iv 13, 34 — 35) »Dječice moja, ne ljubimo riječju ni jezikom, 
nego djelom i istinom!« (1. Iv 3, 18) 

CRKVA MOLI u množini, prema tome za sve ljude. I Isus nas je učio 
moliti: Oče naš ... za sve ljude. 

TJELESNA DJELA MILOSRĐA: gladna nahraniti, žedna napojiti, put- 
nika primiti, siromaha odjenuti, bolesna i utamničenika pohoditi, roba otku- 
piti, mrtva pokopati. 

DUHOVNA DJELA MILOSRĐA: grešnika pokarati, neuka poučiti, dvo- 
umna savjetovati, žalosna i nevoljna utješiti, nepravdu strpljivo podnositi, 
uvredu oprostiti, za žive i mrtve Boga moliti. 

ZADAĆA: 1. Opiši kako je Isus iskazivao ljubav prema bližnjemu. 2. 
Napiši kako je bi. Dj. Marija u Kani pokazala jubav prema bližnjemu. 3. Po- 
traži među svecima nekoliko onih koji su vršili junačka djela milosrđa. 4. 
Zanimaj se za životopis p. Damijana de Veuster, apostola gubavaca, 5. Pro- 
misli kako iskazuješ ljubav prema ukućanima, prema drugovima, kod stola, 
u igri, u vlaku, u autobusu, na cesti, u školi, u radionici, u župnom stanu, 
na praznicima. 6. Razmisli što bi mogao više i bolje učiniti. 7. Pročitaj u 
Bibliji ili u Svetom Pismu (Mt 25, 34 — 46) što će Isus govoriti na posljednjem 
sudu. 

MOLITVA: O moj Bože, budući da ljubim Tebe, ljubim i svoga bližnje- 
ga, prijatelja i neprijatelja, i želim ga ljubiti kao samoga sebe. Molimo, kako 
hoćeš da molimo, za prijatelje i neprijatelje svoje, za zdrave i bolesne, za 
sve žalosne i nevoljne kršćane, za žive i mrtve. 

(Iz molitve za sve potrebe nakon Litanija) 


5. ŽIVI IZ VJERE 

Osam dana poslije Uskrsa bili su opet učenici Isusovi unutra i To- 
ma s njima. Dođe Isus, dok su vrata bila zatvorena, stade na sredi- 
nu i reče: »Mir vama!« Potom reče Tomi: »Metni prst svoj amo i 
vidi moje ruke, i pruži svoju ruku i metni u moj bok, i ne budi 
nevjeran, nego vjeran!« Toma mu odgovori: »Gospodin moj i Bog 
moj.« Isus mu reče: »Jer si me vidio, vjeruješ. Blaženi koji ne 
vidješe i vjerovaše!« (Iv 20, 26 — 29 

1. Naša vjera mora rasti 

Na krštenju je u našu dušu bilo usađeno Božje sjeme — vjera. 
To je sposobnost i moć da čvrsto držimo za istinu sve što je Bog 
objavio. On je beskrajno istinit. To znači da on sve zna, ne može 
se prevariti i može govoriti samo čistu istinu. Zato mu sve neograni- 
čeno vjerujemo. A sve što je obja- 
vio Bog nas uči po Katoličkoj 
Crkvi, koju Duh Sveti čuva od 
zabluda. 

Čim dođemo k razumu, mora- 
mo se dati poučiti o svemu što je 
Bog objavio. Radi toga moramo 
polaziti na vjeronauk, zatim pak 
moramo svoje vjersko znanje ci- 
jeli život dopunjavati i utvrđivati 
time da pažljivo slušamo propo- 
vijedi i kršćanski nauk, da rado 
čitamo Sveto Pismo i druge vjer- 
ske knjige i katoličku štampu. 

Svoju vjeru moramo često 
probuditi. To činimo kad molimo 
Vjerovanje ili »Isuse, vjerujem u 
tebe!« Obnavljamo je i kad mo- 
limo. 

Nije dovoljno da imamo vje- 
ru samo u srcu nego je moramo i 
vanjskim načinom pred ljudima 
ispovijedati. Isus govori: »Tko 

prizna mene pred ljudima, toga ću 
i ja priznati pred Ocem svojim na 
nebesima. A tko zataji mene pred 
ljudima, toga ću i ja zatajiti pred 
Ocem svojim na nebesima.« (Mt 
10 , 32 — 33 ) 

Zato. su kršćanski mučenici 
radije i umirali nego da zataje vje- 
ru. Na sv. potvrdi bili smo zato 

u vjeri utvrđeni da se ne stidimo ispovijedati je pred svijetom. 

2. Vjeru moramo Čuvati 

Isus govori: »Tko ustraje do kraja, taj će se spasiti.« Zato se 
moramo kloniti svega što škodi našoj vjeri ili je dovodi u opasnost. 
Njoj pak škodi protuvjerska štampa i takve predstave u kazalištu, 
kinu i na televiziji; vjeri neprijateljski razgovori, ako li ih rado slu- 
šamo, i vjeri neprijateljsko društvo. Posebno su opasne za vjeru 
oholost i nečistoća. I mješovite ženidbe, tj. ženidbe s nekatoličkim 
kršćaninom, često puta vode u vjersku mlakost. Svoju bi vjeru do- 
vodio u opasnost tko bi pohađao nekatoličke vjerske obrede. Naj- 
bolje vjeru čuvamo ako po njoj i sveto živimo. 

3. Protiv vjere griješi: 

tko zanemari pouku o vjeri, npr. ne polazi na vjeronauk, gotovo 
nikad ne sluša propovijedi; tko čita ono što vjeru izruguje i potka- 
pa; tko rado sluša protuvjerske govore; tko pristaje na sumnje u 
vjeri. Tko zabacuje koju nauku Crkve, taj je krivovjerac; tko pak 
vjeru pred ljudima zataji, tko otpadne od nje (npr. istupi iz Kato- 
ličke Crkve ili stupi u drugu vjeru), taj je otpadnik. Najteže griješi 
protiv vjere tko po svojoj krivici neće vjerovati ili čak i druge 
odvraća od vjere. 

ODGOVORI: 1. Zašto Crkva neprevarljivo uči što moramo vjerovati? 2. 
Kako se poučavamo u vjeri? 3. Kako prihvaćamo vjeru? 4. Zašto moramo 
svoju vjeru i pred svijetom ispovijedati? 5. Sto sve škodi vjeri? 6. Tko sve 
griješi protiv vjere? 

NAUCI: 

170. Što moramo vjerovati? 

Vjerovati moramo sve što je Bog objavio. 

171. Zašto moramo vjerovati sve što je Bog objavio? 

Sve što je Bog objavio moramo vjerovati jer je Bog beskrajno isti- 
nit i ne može se prevariti niti može lagati. 

ZA ŽIVOT: 1. Svoje se vjere neću nikad stidjeti. Ako me tko službe- 
no zapita da li vjerujem, idem li u crkvu, otvoreno ću i hrabro reći istinu. 
Prije jela prekrižit ću se i moliti. Ispred raspela ili crkve skinut ću kapu. 
Rado ću sudjelovati i na procesijama i na crkvenim svečanostima. 2. Knjigu 
ili novine koje se rugaju vjeri odmah ću odbaciti. 3. Vjeru ću kod kuće ši- 
riti riječima i primjerom, a po svijetu pak molitvama i pomaganjem misija. 

SVETO PISMO: »Tko uzvjeruje i pokrsti se, spasit će se, a tko ne uzvje- 
ruje, osudit će se.« (Mk 16, 16) »Tko ne vjeruje, već je osuđen.« (Iv 3, 18) 
ZADAĆA: 1. Pročitaj zgodu o trojici mladića u ognjenoj peći. 2. Na- 
broji nekoliko mučenika koji su radije umrli nego zatajili vjeru. 3. Što bi ti 
učinio kad bi se netko rugao tvojoj vjeri? 4. Napiši odgovor onima koji go- 

vore kao Toma: čega ne vidim, to ne vjerujem! 5. Napiši što vjersko ima 
svaka vjerska obitelj u svome stanu. 

MOLITVA: Vjerujem čvrsto sve što je Isus Krist učio i što sveta kato- 
lička Crkva predlaže vjerovati, jer si to objavio Ti, Bože, koji si nepogre- 
šivo istinit. U toj vjeri želim živjeti i umrijeti. O Bože, umnoži moju vjeru! 

PJESMA: 

Svi vjeruju, Oče, božanstvo sveto, 
u Isusa Krista, Sina ti sad. 

I Svetoga Duha, Trojstvo presveto, 
što nebeskog dvora divan je sklad. 

A vjere te svete će plam 
v’jek blažiti boli sve nam. 

Da puku ti vjernom oživi snaga, 
i kraljica neba pomoć’ će blaga. 

(HCP Zgb. 1960, str. 10) 

6. UFAJ SE U BOGA 

Isus je prisilio učenike da uđu u lađu i da pred njim odu na drugu 
obalu. I kad je otpustio narod, popne se na goru sam da se moli. 
Već je bila nastala večer, a on je još bio ondje sam. Lađica je već 
bila nasred mora i valovi su je bacali tamo i amo, jer je bio pro- 
tivan vjetar. U četvrtu noćnu stražu dođe Isus k njima idući po 
moru. Kad ga tako učenici ugledaše gdje ide po moru, povikaše 

uplašeni: »Sablast!« i vapili su od straha. A Isus im odmah pro- 
govori: »Utješite se! Ja sam! Ne bojte se!« Petar mu odgovori: 
»Gospodine, ako si ti, reci mi da dođem k tebi po vodi!« On reče: 
»Dođi!« Petar izađe iz lađice i išao je po vodi da dođe k Isusu. 
I kad je vidio jaki val, uplaši se. Poče se topiti i povika: »Gospodi- 
ne, spasi me!« Odmah mu Isus pruži svoju ruku, uhvati ga i reče 
mu: »Malovjerni, zašto si posumnjao?« Tada uđoše u lađu i presta 
vjetar. (Mt 14, 22—32) 

1. Ufamo se zbog Isusovih zasluga 

Po svetom krštenju bilo je u našu dušu usađeno i sjeme ufanja. 
To je sposobnost i moć da od Boga čvrsto očekujemo što nam je zbog 
Isusovih zasluga obećao. Isus je za nas trpio i umro. Time je praved- 
nome Bogu zadovoljio, i zaslužio sve milosti. Zbog njega Bog nam 
je dao »dragocjena i najveća obećanja«. Isus nam je svojom naukom 
ta obećanja zajamčio i svojim uskrsnućem potvrdio. Sve što nam 
je obećao Bog nam i može dati jer je svemoguć. Hoće nam dati jer 
je dobrostiv, milosrdan prema grešnicima i vjeran — uvijek izvrši 
što obeća ili zaprijeti. Zato se ufamo u njega. Ufanje probuđujemo 
u sebi već time kad zaufano molimo. 

2. Bog nam je obećao vječno spasenje 

To je obećanje koje nam je sam dao: život vječni. Zato nam i 
želi dati sve što je potrebno da i postignemo spasenje; napose opro- 
štenje grijeha i sve druge milosti. S milošću pak moramo rado su- 
djelovati da spasenje zaista i postignemo. 

Ali Bog nam želi dati i zemaljska dobra: zdravlje, hranu, odje- 
ću, stan, uspjeh, sreću i slično, ako nam je to korisno za spasenje. 
Zato ga smijemo zaufano moliti i za vremenita dobra. U svojoj do- 
broti dopušta i bolesti i trpljenja i sve to okreće u naše spasenje. 
Zato nas ufanje jača u trpljenju: daje nam snagu da ga strpljivo 
podnosimo. 

3. Protiv ufanja griješi: 

Malodušnošću — tko je toliko vezan na zemaljske stvari da i 
ne čezne za spasenjem u Bogu. Očajem griješi tko se uopće više ne 
nada, ne nada se npr. da bi došao u nebo ili da bi mu Bog oprostio 
grijehe. Preuzetnošću pak griješi onaj tko zlorabi Božju dobrotu i 
lakomisleno griješi jer da će mu Bog ionako oprostiti. Očajanje i 
preuzeto ufanje ujedno su grijesi i protiv vjere. 

ODGOVORI: 1. Kakvu nam sposobnost daje ufanje? 2. Što nam je Isus 
zaslužio? 3. Kada nam Bog daje zemaljska dobra? 4. Zašto se u trpljenju 
moramo Čvrsto ufati u Boga? 5. Tko griješi protiv ufanja? 


NAUCI: 

172. Zašto se ufamo u Boga? 

U Boga se ufamo jer je svemoguć, beskonačno dobar i vjeran. 

173. Sto se najviše nadamo od Boga? 

Od Boga se najviše nadamo oproštenju grijeha, njegovim milosti- 
ma i vječnom spasenju. 

ZA ŽIVOT: 1. Sudjelovat ću s milošću da spasenje zaista i postignem. 
2. Ni u kojoj nesreći ne smijem očajavati, nakon nijednog grijeha ne smijem 
zaboraviti da je Bog beskrajno milosrdan. 

SVETO PISMO: »Ne boj se, Abrahame, ja sam tvoj štit! Tvoja će plaća 
biti silno velika!« (Post. 15, 1) »Pomoć je naša u imenu Gospodina, koji je 
stvorio nebo i zemlju.« (Ps 123, 8) »Kod Boga nije ništa nemoguće.« (Lk 1, 37) 
»Dobar sam boj vojevao, trku sam svršio, vjeru očuvao. Uostalom, meni je 
pripravljen vijenac pravde, koji će mi dati Gospodin, pravedni sudac, u dan 
onaj. Gospodin će me izbaviti od svakoga zla djela i spasit će me u kraljev- 
stvo svoje nebesko.« (2. Tim 4, 7. 8. 18) 

ZADAĆA: 1. Potraži u događajima Novoga Zavjeta nekoliko primjera 
kako je Isus nagradio ufanje. 2. Pročitaj u događajima Staroga Zavjeta kako 
se Job i u nesreći i u bolesti ufao u Boga. 3. Kako su grijeh učinili Kajin, 
Juda Iškarijotski i Mojsije, a kakav Isusovi učenici za vrijeme oluje na moru? 
4. Nariši sidro i križ, znakove našega ufanja. 

MOLITVA: Ufam se u te, Bože moj, da ćeš mi po zaslugama Isusove 
muke i smrti i po mojim dobrim djelima, učinjenim tvojom pomoću, opro- 
stiti grijehe i dati nebesku slavu. A to se ufam zato jer si to obećao ti, Bože 
moj, koji si u svome obećanju stalan i vjeran. O Bože, učvrsti moje ufanje! 


7. KLANJAJ SE GOSPODINU BOGU SVOJEMU 

Sveti Ivan je u zanesen ju gledao nebo: »I gle, prijestolje je stajalo 
na nebu i na prijestolju je sjedio Bog. I oko prijestolja bijaše duga 
po viđenju kao smaragd. I oko prijestolja su bila četiri kerubina i 
svaki je imao po šest krila ... I pjevali su bez prestanka dan i noć: 
»Svet, svet, svet Gospodin Bog svemogući, koji bijaše, koji jest i 
koji će doći.« I dodaše slavu i čast i hvalu onome koji je sjedio 
na prijestolju i koji živi u vijeke vjekova.« (Otkr 4) 

1. Boga moramo štovati 

Bog je naš Stvoritelj, Gospodar neba i zemlje, beskonačno uzvi- 
šen nad sve stvari. Posve smo ovisni o njemu. Njegovu uzvišenost 
i veličanstvo, kao i našu ovisnost o njemu moramo priznavati. Time 

Boga, najuzvišenijeg Gospoda, najljepše častimo ili štujemo. Boga 
moramo štovati u srcu. To činimo kada s najvećim poštovanjem po- 
božno na njega mislimo, kao i time što u njega vjerujemo, ufamo 
se i ljubimo ga. 

Štovati ga moramo i vanjskim načinom. Zato i usmeno molimo, 
poklecamo i klečimo, pobožno sklapamo ruke, pred njim se klanja- 
mo, njemu u čast palimo svijeće ili tamjan, uređujemo oltare i slič- 
no. Boga častimo i skupno; zato svi zajedno u crkvi zajednički mo- 
limo. Zajednička molitva Crkve — otajstvenog tijela Kristova — 
zove se bogoslužje. Najpotpunije bogoslužje vržimo žrtvom sv. Mise, 
u kojoj zajedno s Isusom dajemo Bogu svaku čast i slavu. 

2. Boga moramo častiti cijelim životom 

Isus govori: »Neće svaki onaj koji mi govori: Gospodine, Gospo- 
dine! ući u kraljevstvo nebesko, nego samo tko čini volju Oca mo- 
jega, koji je na nebesima.« (Mt 7, 21) Boga, najvišega Gospodara, 
moramo častiti time da vršimo njegove zapovijedi. Da mu iskažemo 
čast, rado ćemo činiti i to što samo želi od nas, iako su za to potrebne 
žrtve. Budući da je Bog naš najviši Gospodar, od njega ćemo rado 
primiti čak i trpljenje, bolesti i smrt. Najviše vremena provodimo 
u radu. Da bi sav naš rad bio Bogu na slavu, često ćemo probuditi 
dobru nakanu. Reći ćemo npr. »Sve na slavu Božju.« Time posveću- 
jemo Bogu sva svoja djela, pa i počinak, i tako sebi povećavamo 
vječnu plaću na nebu. 


3. Protiv štovanja Boga griješi: 

tko ne moli ili slabo moli ili zanemaruje sv. Misu u zapovijeda- 
ne dane. Idolopoklonstvom griješi onaj tko stvorenjima iskazuje bo- 
žansku čast. Praznovjerjem i vračanjem griješi onaj tko stvorenji- 
ma pripisuje božansku moć, koju im Bog nije dao. Gatanjem griješi 
onaj tko npr. iz karata ili iz zvijezda ili iz crta na ruci hoće doznati 
budućnost ili vjeruje da san nešto znači, ili da petak ili broj 13 
znače nesreću. Čaranjem griješi onaj tko pomoću nečistoga duha 
želi učiniti nešto čudesno. I spiritizam je gatanje i čaranje. Naravne 
sposobnosti, kao npr. rašljama tražiti vodu, ili sugestija, kad je 
pravilno upotrijebljena, nisu grijeh. 

ODGOVORI: 1. Kako častimo Boga: a) srcem, nutarnjim načinom; b) 
vanjskim načinom; c) skupno? 2. Kako Boga častimo cijelim životom? 3. Ka- 
ko probuđujemo dobru nakanu? 4. Zašto je dobra nakana silno vrijedna? 5. 
Tko griješi idolopoklonstvom? 6. Tko praznovjerjem? 7. Tko gatanjem? 8. 
Tko čaranjem? 9. Zašto je spiritizam grijeh? 10. Da li je sugestija dopuštena? 

NAUCI: 

174. Zašto moramo Boga štovati? 

Boga moramo štovati jer je naš Stvoritelj i najviši gospodar neba 
i zemlje. 

175. Cime Boga najpotpunije častimo? 

Boga najpotpunije častimo žrtvom sv. Mise. 

ZA ŽIVOT: 1. Rado ću dolaziti da se klanjam Isusu u Presvetom Oltar- 
skom Sakramentu. Pred svetohraništem ću pobožno do tla pokleknuti. 2. Ni- 
jednog jutra neću zaboraviti da probudim dobru nakanu. 

SVETO PISMO: »Sin poštuje oca i sluga gospodara svojega. Ako sam 
Ja otac, gdje je čast moja? Ako sam gospodar, gdje je strah od mene?« (Mt 
1, 6) »Dođite, poklonimo se i padnimo ničice; kleknimo pred Gospodarom, koji 
nas je stvorio! Jer je on Bog naš, a mi smo narod, što ga on spase, ovce paše 
njegove.« (Ps. 95, 6 — 7) »I sve što god činite riječju ili djelom, sve činite u ime 
Gospodina Isusa Krista.« (Kol 3, 17) »Gospod dade, Gospod uze. Neka je bla- 
goslovljeno ime Gospodnje!« (Job 1, 21) 

BOGOSLUŽJE: U Slavi kod sv. Mise molimo: »Hvalimo Te. Blagoslivlja- 
mo Te. Klanjamo Ti se. Slavimo Te. Zahvaljujemo Ti radi velike slave Tvo- 
je. Gospodine Bože, Kralju nebeski, Bože Oče svemogući . . .« 

NAUKA SVETACA: Geslo sv. Ignacija Loyole bilo je: »Sve na veću 
slavu Božju!« — Česte riječi sv. Vinka Paulskoga bile su: »U ime Božje!« 

ZADAĆA: 1. Kako kod kuće za sebe i zajednički častiš Boga? 2. Kakva 
vračanja poznaš? 3. Napiši odgovor onima koji vjeruju u karte, horoskope, 
lanac sv. Antuna i slično. 

MOLITVA: Hvaljen Bog! Moj Bože, neka bude Tebi na čast sve što bu- 
dem danas mislio, govorio, radio i trpio. 

PJESMA: 

Svet si, Bože silni, šapće neba zbor. 

Svet si, Oče blagi, pjeva svaki stvor. 

Nebom, zemljom ori: Svet si, Bože, Ti! 

Tebi, Stvoritelju, klanjaju se svi. 

(Hrvatska crkvena pjesmarica, str. 19) 

8. POSLIJE BOGA NAJVIŠE ČASTIMO 
BL. DJ. MARIJU 

Kad je anđeo Gabrijel došao bi. Dj. Mariji, rekao je: »Zdravo, mi- 
losti puna, Gospodin s tobom.« Tih je dana bi. Dj. Marija išla u 
planine k rođakinji Elizabeti. I čim je Elizabeta čula Marijin po- 
zdrav, napunjena Duhom Svetim uskliknula je jakim glasom: »Bla- 
goslovljena si ti među ženama i blagoslovljen plod utrobe tvoje!« 
(Lk 1, 39—42) 

1. Mariju častimo više nego anđele i svece 

Bog je bi. Dj. Mariju uzvisio nad sva stvorenja. Ona je majka 
Božjega Sina, zato je puna milosti i svetosti, bez ikakva grijeha i 
obdarena svim krepostima. Uzdignuta je nad sve anđele i svece, 
ona je njihova Kraljica. Marija je naša majka, ljubi nas i uvijek 
moli za nas. Njezin zagovor pred Bogom uvijek najviše pomaže. 

Zato je častimo više nego anđele i svece. To je Marija i sama 
prorekla: »Gle, odsad će me zvati blaženom svi naraštaji jer mi je 
velike stvari učinio onaj koji je moćan i njegovo je ime sveto.« 
(Lk 1, 49—50) 

2. Molitve u čast Mariji 

Najljepša molitva u čast bi. Dj. Mariji je »Zdravo, Marijo.« U 
prvom dijelu to je zahvalna, a u drugom dijelu prozbena molitva. 
Najprije je častimo pozdravom anđela Gabrijela: »Zdravo, Marijo, 
milosti puna, Gospodin s Tobom . . .«, a onda je častimo pozdravom 
rođakinje Elizabete: ». . . Blagoslovljena Ti među ženama, i blago- 
slovljen plod utrobe Tvoje«, a »Isus« — tu je riječ radi razjašnjenja 
dodala Crkva. Ona je dodala i prošnju: »Sveta Marijo, Majko 
Božja, moli za nas grešnike, sada i na čas smrti naše. Amen.« Mo- 
litvom se preporučujemo bi. Dj. Mariji, moćnoj zaštitnici, osobito za 
naš smrtni čas. 

Zdravo Marijo ponavljamo kad god molimo Anđeosko pozdrav- 
ljenje. U toj se molitvi u čast Mariji sjećamo kako je Sin Božji ili 
Riječ postao čovjek. Još više puta ponavljamo molitvu Zdravo Ma- 
rijo u krunici, pri čemu razmišljamo tajne našega spasenja. Svaki 
dobar kršćanin trebao bi da zna napamet i slijedeće molitve u čast 
Mariji: O Gospođo moja, Zdravo Kraljice, Pod Tvoju se obranu 
utječemo i Spomeni se. Prekrasna molitva u čast bi. Dj. Marije 
jesu i litanije Majke Božje. 

3* Vremena i mjesta posvećena u čast bi. Dj. Mariji 

Zapovijedani Marijini blagdani jesu: Bezgrešno začeće bi. Dj. 


Marije (8. prosinca) i Marijino 
uznesenje (Velika Gospa — 15. 

kolovoza). Mnogo je nezapovi- 
jedanih Marijinih svetkovina. 
U mjesecu svibnju častimo Ma- 
riju svibanjskim pobožnostima, 
a u listopadu obavljamo listo- 
padske pobožnosti — svakog 
dana molimo krunicu i litanije 
za potrebe cijele Crkve. Svaka 
je subota, a posebno prva u 
mjesecu, dan posvećen Mariji. 
Njoj se rado preporučamo u 
njenim prošteništima, jer Bog 
naše molitve po Marijinu zago- 
voru često i čudesno usliša. 

ODGOVORI: 1. Nabroji najvaž- 
nije Marijine odlike. 2. Koliko di- 
jelova ima molitva Zdravo Marijo? 
3. Čega se sjećamo kad molimo 
Anđeosko pozdravljenje? 4. Na što 
mislimo dok molimo krunicu? 5. 
Koji su zapovijedani Marijini blag- 
dani? 6. Koja su vremena posveće- 
na Mariji? 



NAUČI: 

176. Zašto poslije Boga najviše štujemo bi. Dj. Mariju? 

Poslije Boga najviše štujemo bi. Dj. Mariju jer je ona Božja i naša 
majka. 

ZA ŽIVOT: 1. U molitveniku moram imati Marijinu sličicu. 2. Doma 
moram imati Marijinu sliku ili kip; rado ću tu sliku kititi ili uvesti pred nju 
vječno svjetlo. 3. Ne smijem biti bez krunice. 4. Rado ću uza se nositi Mari- 
jinu medaljicu. 5. Neću zaboraviti svakog dana tri puta moliti Anđeosko po- 
zdravljenje. 6. Bar na svaku Marijinu svetkovinu izmolit ću dio krunice. 

SVETO PISMO: »Od sada će me blaženom nazivati svi narodi.« (Lk 1, 48) 

MARIJINA PROŠTENIŠTA: Svjetska su: Lourdes i Fatima. Hrvatska 
prošteništa: Marija Bistrica, Trsat, Trški vrh, Sinj, Remete, Majka Božja 
Gorska, Sljeme, Gospa u Kamenitim vratima u Zagrebu, Gospa od zdravlja 
u Splitu, Aljmaš, Gospa Tekijska, Majka Božja Olovska, Volavje. 

LITANIJE Majke Božje zovemo i »Lauretanske«, jer su nastale u Loretu. 

ZADAĆA: 1. Ponovi molitve u čast bi. Dj. Marije koje znaš: O Gospođo 
moja, Anđeo Gospodnji, dijelove krunice, Zdravo Kraljice, Pod Tvoju se 
obranu, Spomeni se. 2. Kod kuće ukrasi Marijinu sliku. 3. Ispiši iz kalendara 

sve važnije Marijine svetkovine. 4. Pregledaj u molitveniku marijanske pje- 
sme. 5. Donesi cvijeća za Marijin oltar u crkvi. 6. Izmoli Litanije lauretanske. 

MOLITVA: O Marijo, bez grijeha začeta, moli za nas koji se tebi utje- 
čemo. Hvaljena budi, uzvišena Majka Božja, presveta Djevica Marija! 

PJESMA: 

Majku Boga velikoga slavi, dušo, pjevaj njoj, 
odabrane svetkuj dane posvećene Prečistoj! * 

Uzvišenu ovu ženu diveći se promatraj, 
punoj sreće ponajveće Majci Djevi čestitaj! 

Kad me shvati smrt, o Mati, moli, moli tada ti 
da me bijedna, kazne vrijedna, Sudac moj ne osudi. 

Ti ko zora rajskih dvora milosno me dočekaj, 
pa mi tada nakon jada pobjednički vijenac daj! 

(HCP, str. 147) 


9. ŠTUJEMO ANĐELE I SVECE 

Potom vidjeh, i gle, veliko mnoštvo, kojega nitko nije mogao pre- 
brojiti, od svakoga naroda i plemena i puka i jezika, gdje stoje 
pred prijestoljem i pred Janjetom, obučeni u bijele haljine i palme 
u njihovim rukama ... I prozbori jedan od starješina i reče mi: 
»Tko su ovi obučeni u bijele haljine i od kuda dođoše?« i rekoh 
mu: »Gospodine moj, Ti znaš.« I reče mi: »Ovo su koji dođoše iz 
nevolje velike i opraše haljine svoje i ubijeliše ih u krvi Janje- 
tovoj. Zato su pred Božjim prijestoljem i služe mu dan i noć u sve- 
tištu njegovu; i onaj koji sjedi na prijestolju stanovat će kod 
njih.« (Otkr 7, 9—15) 

1. Štujemo anđele 

Anđeli su Božji službenici i naši čuvari. Oni su čisti duhovi. 
Njihova je spoznaja opsežna i duboka, a moć im je silno velika. 
Sveto Pismo govori da su se pokazivali u slici mladića; tako se pri- 
kazao arkanđeo Rafael mladome Tobiji, anđeo ženama na Isusovu 
grobu. Anđeli uvijek gledaju Božje lice, ljube Boga i hvale ga te 
mu savjesno i brižljivo služe. Beskonačno su sretni. Anđeli su Božji 
poslanici. Kod Boga mole za nas i naše molitve prinose Božjem 
prijestolju. Anđeli čuvari čuvaju našu dušu i tijelo. Anđeo čuvar 
cijele Crkve je sv. Mihael arkanđeo. Budući da ih Bog ljubi, ljubi- 
mo ih i mi. 


2. Štujemo svece i preporučamo im se 

Sveci su posebni Božji prijatelji i naši 
uzori. Svi koji su u nebu sveti su. Neki služ- 
benici Božji odlikovali su se u vršenju volje 
Božje na zemlji; zato ih je Bog nakon smrti 
proslavio čudesima. Za takve Crkva poseb- 
no objavljuje da su u nebu. Najprije ih pro- 
glašava blaženima, a nakon novih čudesa i 
svetima. 

Svih svetih sjećamo se na blagdan Svih 
Svetih, 1. studenoga. A da bismo se sjećali 
i pojedinaca i da bismo ih nasljedovali, 
Crkva je odredila svetačke godove i blag- 
dane. Svetkovinu ili blagdan sveca svetku- 
jemo obično na dan njegove smrti, koji je 
njemu rođendan za nebo. 

Budući da ih Bog ljubi, ljubimo ih i mi. 
Bogu se zahvaljujemo za milosti koje im je 
dao. Njima u čast podižemo crkve i kapele, 
izabiremo ih za svoje zagovornike. Svaki 
kršćanin dobije na krštenju ime svoga za- 
štitnika. Sveci su nam primjer kako mora- 
mo slijediti Isusa. Oni mogu mnogo kod Bo- 
ga pa se stoga preporučamo njihovoj zaštiti. 
U posebnim potrebama preporučamo se po- 
jedinim svecima: svetom Josipu u gospodar- 
skim nevoljama i za sretnu smrt; svetom 
Antunu Padovanskom za izgubljene stvari, 
svetom Alojziju, svetom Stanislavu, svetom 
Dominiku Saviju i svetoj Mariji Goretti za čistoću. 

3. Častimo kipove i slike svetaca 

U kući velikih ljudi iz poštovanja prema njima čuvamo opremu, 
namještaj i sve drugo onako kako je bilo dok su oni živjeli. Isto 
tako s poštovanjem čuvamo i častimo sve čime su sveci vršili dobra 
djela — častimo njihova tjelesa i stvari koje su upotrebljavali. Tje- 
lesa svetaca i njihove stvari, na primjer odijela, nazivljemo svete 
moći ili relikvije. Grobove svetaca Bog je često proslavio čudesima. 
Častimo i slike svetaca. One nas podsjećaju na svece i potiču nas da 
ih nasljedujemo. Čašćenje se ne odnosi na sliku, nego na samoga 
sveca. Slike svetaca Crkva blagoslivlja i pri tome moli da nam Bog, 
po zagovoru svetaca, dade potrebne milosti. 

ODGOVORI: 1. U kakvoj se slici prikazuju anđeli? 2. Tko je svetac? 3. 
Kada obično slavimo svetkovinu svetaca? 4. Zašto se preporučamo svecima? 
5. Čemu se preporučamo sv. Josipu? 6. Nabroji zaštitnike mladenačke čistoće? 
7. Što su svete moći ili relikvije? 8. Zašto častimo relikvije ili slike svetaca? 

NAUCI: 

177. Zašto častimo anđele i svece? 

Anđele i svece častimo jer su oni Božji prijatelji i Bog ih je pro- 
slavio. 

ZA ŽIVOT: 1. Moćnoga anđela čuvara srdačno ću častiti i kad odrastem. 
2. Moram upoznati životopis svojega krsnoga zaštitnika. Dali su mi ga zato 
da ga nasljedujem i da mu se preporučam. 3. Rado ću čitati životopis sve- 
taca, junaka r u ljubavi prema Bogu i bližnjemu. 

SVETO PISMO: »Slavite Gospođa, svi anđeli njegovi, junaci puni snage, 
izvršitelji riječi njegove, koji slušate silni glas njegov!« (Ps 103, 20) »Duše 
pravednika u Božjoj su ruci.« (Mudr 3, 1) 

IZ OBREDA SPROVODA: »Bože . . . smjerno Te molimo za dušu služ- 
benika Tvoga . . . Reci svetim anđelima da je prime i povedu u rajsku do- 
movinu . . .«. »U raj poveli te anđeli, na dolasku tvojem primili te mučenici 
i odveli te u sveti grad Jeruzalem. Zbor anđeoski te primio, i ti s Lazarom, 
nekad ubogim, pokoj vječni imao! (Priručnik, Zgb. 1965, str. 157 — 8) 

RAZJAŠNJENJA: 1. Zapovijedani blagdani svetaca jesu: sv. Josip (19. 
III), sv. Petar i Pavao (29. VI) i Svi Sveti (1. XI). 2. Slaveni posebno časte 
svoje apostole sv. Cirila i Metoda. 3. Litanije Svih Svetih nastale su još u 
rana kršćanska vremena. U njima poimence spominjemo samo neke poznatije 
svece iz starijih vremena, a ostale pod skupnim imenima: anđeli, oci, proroci, 
apostoli, mučenici, priznavaoci, djevice. 

ZADAĆA: 1. Nabroji svece čiji su kipovi ili slike u tvojoj župnoj crkvi. 
2. Što znaš o životu zaštitnika svoje župe? 3. Što znaš o životu omladinskih 
svetaca? 4. Po kojim simbolima poznaš poznatije svece? 5. Izmoli litanije 
Svih Svetih. 6. Svake godine na svoj imendan pođi sv. pričesti. 

MOLITVA: Svi sveti anđeli i arkanđeli, molite za nas! Svi sveci i svetice 
Božje, zagovarajte nas! Blagoslovljen Bog među svojim anđelima i svojim 
svecima! 


10. POŠTUJ IME BOŽJE I SVE ŠTO JE BOGU 
POSVEĆENO 

Jednoga dana umiješa se sin neke Izraelke, čiji je otac bio Egip- 
ćanin, među sinove Izraelove. Tada se posvadiše sin Izraelke i neki 
Izraelac. Pri tom sin Izraelke pohuli i opsova ime Gospodnje. Do- 
vedoše ga zato k Mojsiju . . . I Gospod zapovjedi Mojsiju: »Izvedi 
psovača van pred tabor i svi koji su čuli neka metnu ruke svoje 
na glavu njegovu i neka ga kamenuje sva općina. A sinovima 
Izraelovim kaži: Ako netko pohuli Boga svojega, ima se kazniti 


za grijeh svoj! Tko opsuje ime Gospodnje, ima se kazniti smrću. 
Sva općina neka ga kamenuje!«... Kad je to bio objavio Mojsije, 
izvedoše psovača van pred tabor i kamenovaše ga. (Brojevi 24, 
10—23) 

1. Bog zapovijeda da se s poštovanjem izgovaraju sveta imena 

On je neizmjerno svet, zato je i njegovo ime sveto. Vrijedan 
je svake časti, zato moramo i njegovo ime izgovarati s poštovanjem 
i pobožno. U Starom Zavjetu, zbog poštovanja, Židovi uopće nisu 
ni izgovarali njegovo ime. Namjesto »Bog« uvijek su rekli »Gospod«. 
Zato tu riječ toliko puta čitamo u Svetom Pismu. Isus nas je poučio 
da je Bog naš Otac i mi njegova djeca. Zato sada nazivamo Boga 
najljepšim imenom: Oče naš. Izgovaramo ga s djetinjim pošto- 
vanjem. 

Budući da je Isus Bog, s istim poštovanjem izgovaramo i njego- 
vo ime: Isus Krist. Radi Boga moramo s poštovanjem izgovarati i 
druga sveta imena: ime bi. Dj. Marije, imena svetaca i svetih stvari. 

2. Bog zabranjuje pogrđivati sveta imena 

Božje ime i druga sveta imena pogrđuje onaj tko ih izgovara 
isprazno, bez dužnoga poštovanje: nepromišljeno, lakomisleno, iz 
običaja, u čuđenju, u strahu ili u srdžbi. Izgovarati sveta imena bez 
dužnog poštovanja mali je grijeh. Bog go- 
vori: »Gospod neće bez kazne pustiti onoga 
tko pogrđuje njegovo ime.« Sveta imena ne 
smijemo zloupotrebljavati za proklinjanje. 

Proklinje onaj tko sebi ili drugima želi ri- 
ječima neko zlo (zazvati zlo na sebe ili na 
drugoga). Bogopsovkom griješi onaj tko Bo- 
ga pogrđuje, tko se ruga Bogu ili svetim 
osobama ili svetim stvarima, ili pogrdno go- 
vori o Bogu, Majci Božjoj, svecima ili sve- 
tim stvarima. Bogopsovka je težak, smrtni 
grijeh. U Starom Zavjetu su bogopsovku 
kažnjavali smrtnom kaznom. Sv. Pavao piše: 

»Nemojte se varati: Bog se ne da ismjehi- 
vati.« 

3. Poštuj sve što je Bogu posvećeno 

Poštivati moramo i sve što je posvećeno 
za službu Božju i zato je sveto. Bogu posve- 
ćene osobe su svećenici i redovnici. Sveta 
mjesta su crkve i groblja. Svete stvari su, 
na primjer: sveto posuđe, sveto ulje, crkve- 
no ruho, svete slike, oltari, križevi, relikvije, 
riječi Svetoga Pisma, blagoslovljene stvari, 
crkvena imovina, a pogotovo sveti sakra- 
menti. Njih moramo dostojno primati i pri- 
premati se na njih. Tko pogrdi ili obeščasti 

ili zloupotrijebi ono što je posvećeno službi Božjoj, griješi sveto- 
grđem. Obeščašćuje Bogu posvećenu osobu tko s njome postupa ili 
se prema njoj odnosi bez poštovanja. Obeščašćuje sveto mjesto ili 
svete stvari tko, na primjer, provali u crkvu, zaprlja oltare, raspela 
ili sveto posuđe ili crkveno ruho zloupotrijebi u svjetovne svrhe. 
Posebno teško griješi svetogrđem tko obeščasti ili nedostojno primi 
svetu Pričest ili koji drugi sakramenat. Kažemo da čini svetogrđe. 

ODGOVORI: 1. Zašto smo dužni poštivati ime Božje? 2. Koje je Božje 
ime najljepše? 3. Koja druga sveta imena moramo također s poštovanjem 
izgovarati? 4. Tko isprazno izgovara sveta imena? 5. Tko proklinje? 6. Tko 
griješi bogopsovkom? 7. Nabroji svete osobe, sveta mjesta i neke svete stvari. 
8. Navedi razne vrste obešČašćenja. 9. Tko čini svetogrđe? 

NAUČI: 

178. Tko pogrdu je ime Božje? 

Ime Božje pogrđuje tko ga bez poštovanja izgovara ili ga zlo- 
upotrebljava za proklinjanje ili psovanje. 

179. Tko griješi svetogrđem? 

Svetogrđem griješi onaj tko pogrđuje posvećene osobe, mjesta ili 
stvari. 

ZA ŽIVOT: 1. Neću sveta imena izgovarati u čuđenju. 2. Kletva ne smije 
izaći iz mojih ustiju. 3. Sa svetim i blagoslovljenim stvarima, kao što su 
krunica, blagoslovljena voda ili svijeća ili blagoslovljene grančice, postupat 
ću s poštovanjem. Blagoslovljene stvari neću bacati ako više i nisu upotreb- 
ljive, nego ću ih s poštovanjem spaliti. 4. U crkvi ću se pobožno vladati: po- 
božno ću se prekrižiti blagoslovljenom vodom, kleknuti, čekati na ispovijed 
i primanje svete pričesti. 5. Nikad neću dopustiti da se netko ruga sa službom 
Božjom, s riječima Svetoga Pisma ili da se na taj način šali. 

SVETO PISMO: »Nemoj se navikavati da izgovaraš ime Svetoga!« (Sirah 
23, 9) »Prokleti će biti koji te prezru i bit će osuđeni svi koji te budu 
proklinjali.« (Tob 13, 16) Babilonski kralj Baltazar i njegovi ljudi obeščastili su 
sveto hramsko posuđe; pili su iz njega. Tada se na zidu pokazala ruka, koja 
je ispisala proročanstvo da će njegovo kraljevstvo biti razdijeljeno: »Mane, 
tekel, fares.« Još iste noći bio je kralj Baltazar ubijen. (Dan 4) 

RAZJAŠNJENJA: 1. Psovati vrijeme ili životinje obično nije psovka, 
nego znak srditosti i nestrpljenja. 2. Kazati: »Kad bi Bog bio pravedan, ne 
bi toga dopuštao« ili »Ni Boga nema!« — to je bogopsovka. 3. Izgovarati bo- 
gopsovku iz navike često je znak vječne propasti. 

ZADAĆA: 1. Potraži u kalendaru ili molitveniku blagdan Imena Isusova 
i Marijina. 2. Ponovi događaj: Izak blagoslivlje Jakoba, prosudi kako je gri- 
ješila Rebeka kad je rekla sinu: »Neka na mene dođe to tvoje prokletstvo, 
sine moj!« 3. Napiši kakav su grijeh učinili Židovi pred Pilatom kad su vi- 
kali: »Krv njegova na nas i na djecu našu!« (Mt 27, 25) i kakva ih je kazna 
zbog toga stigla. 4. Pročitaj u Bibliji kako su židovski veliki svećenici i narod 


psovali Isusa na križu i reci kakav su strašan grijeh učinili. 5. Prepiši mo- 
litvu u naknadu za bogopsovku. 6. Kad čuješ da netko psuje Boga, nađokna- 
đuj, izmoli nešto iz molitve za naknadu bogopsovke. 

MOLITVA 

Blagoslovljen budi Bog! 

Blagoslovljeno njegovo sveto ime! 

Blagoslovljen Isus Krist, pravi Bog i pravi čovjek! 

Blagoslovljeno Ime Isusovo! 

Blagoslovljeno presveto Srce Isusovo! 

Blagoslovljena predragocjena Krv Isusova! 

Blagoslovljen Isus u Presvetom Oltarskom Sakramentu! 
Blagoslovljen Duh Sveti Utješitelj! 

Blagoslovljena velika Bogorodica, presveta Djevica Marija! 
Blagoslovljeno sveto i bezgrešno njezino začeće! 

Blagoslovljeno njezino slavno uznesenje! 

Blagoslovljeno ime Marije Djevice i Majke! 

Blagoslovljen sveti Josip, njezin prečisti Zaručnik! 


11. BOGA ČASTIMO PRISEGOM I ZAVJETOM 


Glasovi svećenički i sve Veliko vijeće tražili su lažno svjedočanstvo 
protiv Isusa da ga ubiju. Ali unatoč mnogim lažnim svjedocima, 
koji pristupiše, ne nađoše 
ni jedno. Najposlije dođo- 
še još dva i rekoše: »On 
je tvrdio: ja mogu razo- 
riti hram Božji i u tri ga 
dana opet sagraditi.« Ta- 
da se digne veliki sveće- 
nik i reče mu: »Zar ništa 
ne odgovaraš na to što 
ovi iznose protiv tebe?« 

Isus je šutio. Tada mu re- 
če veliki svećenik: »Za- 
klinjem te Bogom živim: 
kaži nam, jesi li ti Mesi- 
ja, Sin Bežji?« Isus mu 
odgovori: »Ti kažeš« — to 
znači: jesam. (Mt 26, 59 — 

64) 

1. Prisega 

Da dokažemo da je istina ono što tvrdimo, pozivamo se na svje- 
doke koji su i sami vidjeli ili slušali. U važnim pak poslovima, 
osobito kad nema dosta ljudskih svjedoka, smijemo i sveznajućega 
Boga pozvati za svjedoka da govorimo istinu. Tada prisižemo (zakli- 
njemo se). To je potvrdna prisega. 

Boga možemo pozvati za svjedoka i kao dokaz da imamo zaista 
iskrenu volju izvršiti ono što obećajemo. To je obećajna prisega. 
Onaj tko je pod prisegom obećao nešto važno, učinio bi smrtni gri- 
jeh kad ne bi izvršio obećanje. 

Prisegom priznajemo da je Bog sveznajući i beskrajno istinit; 
zato njome častimo Boga. Isus je učio da budemo tako savršeni da 
prisege uopće ne bi trebalo: »Ne zaklinjite se nikako. Vaša riječ 
neka bude: da, da; ne, ne! Što je više od toga, od zla je!« Ali da je 
prisega u važnim stvarima katkad i potrebna, pokazao je time što 
je i sam pred velikim vijećem prisegao. 

2. Grešna prisega 

Onaj tko prisiže bez potrebe ili lakomisleno, griješi, čini mali 
grijeh. Griješi i onaj tko pod prisegom tvrdi nešto za što nije sigu- 
ran da li je istina; ili pod prisegom obeća nešto, a ne zna hoće li 
moći to izvršiti. Tko svjesno uz prisegu potvrdi neistinu, taj krivo 
prisiže. Krivokletnik (onaj tko krivo prisiže) vrlo teško griješi jer 
beskrajno istinitog Boga poziva za svjedoka laži i uzima ljudima 
posljednju mogućnost da saznaju istinu i da brane pravdu. U Sve- 
tom Pismu je zapisano: »Prokletstvo će doći u dom onoga koji u 
moje ime lažno prisiže.« Tko prisiže da će učiniti nešto grešno, taj 
vrijeđa Duha Svetoga i prisege ne smije izvršiti. Onaj pak tko zbog 
svoje krivice ne izvrši ono što je prisegom obećao krši prisegu. 

3. Zavjet 

Onaj tko obeća Bogu da će izvršiti nešto što je njemu milo i 
obaveže se pod grijeh, na primjer, da će ići na hodočašće, taj čini 
zavjet. Tko pak samo obeća učiniti nešto dobro, taj jedino tvrdo 
odlučuje, ali ne čini zavjeta. Redovnici i redovnice polažu ova tri 
zavjeta: zavjet siromaštva, zavjet čistoće i zavjet poslušnosti. Naj- 
prije polažu privremene, a onda vječne zavjete. 

Zavjet mora biti promišljen. Zato prije svakoga zavjeta pi- 
tajmo ispovjednika za savjet. 

Zavjetom častimo Boga: naše su molbe pouzdanije i naša za- 
hvala usrdnija. Ako za uslišanje nešto obećamo, to moramo i ispu- 
niti. Zavjetom darujemo Bogu i posvećujemo svoje stvari ili samoga 
sebe. On jača našu oslabljenu volju da postojano izvršavamo dobra 
djela. 

Zavjet smo dužni izvršiti. Smrtno bi sagriješio tko bi se za 
važnu stvar zavjetovao pod smrtni grijeh, pa taj zavjet svojom kriv- 
njom ne bi izvršio. 

Zavjet nas više ne obavezuje ako su se okolnosti toliko izmije- 
nile da se pod takvim okolnostima nikad ne bismo zavjetovali pod 
grijeh. 

Sami možemo promijeniti zavjet u bolje ili jednako dobro djelo. 
Iz važnih razloga Crkva može osloboditi od zavjeta; moramo se 
obratiti ispovjedniku. 

ODGOVORI: 1. Što je potvrdna prisega? 2. Što je obećajna prisega? 3. 
Zašto prisegom častimo Boga? 4. Tko krivo prisiže? 5. Zašto je kriva prisega 
silno veliki grijeh? 6. Što je zavjet, a što je samo tvrda odluka? 7. Kakve za- 
vjete polažu redovnici i redovnice? 8. Kada zavjet ne obavezuje? 9. Tko može 
iz važnih razloga osloboditi od zavjeta? 

NAUCI: 

180. Sto znači prisizati, zaklinjati se? 

Prisizati znači zvati Boga za svjedoka da je istina ono što govorimo 
ili da ćemo zaista izvršiti što obećavamo. 

181. Kad je prisega grijeh? 

Prisega je grijeh kada netko prisiže bez potrebe ili krivo ili da će 
učiniti nešto grešno. 

182. Kako polažemo zavjet? 

Zavjet polažemo tako da se pod grijeh Bogu obavežemo učiniti 
nešto što je Bogu milo. 

ZA ŽIVOT: 1. Nikad ne smijem lakomisleno prisizati. 2. Neću učiniti 
nikakav lakomisleni zavjet. 

SVETO PISMO: »Svakoj njihovoj prepirci svršetak je zakletva za potvr- 
đenje.« (Hebr. 6, 16) »Ne priučavaj usta svoja na prisizanje i nemoj se na- 
viknuti da izgovaraš ime Svetoga. Onaj koji uvijek prisiže i izgovara ime 
sveto, neće ostati bez grijeha.« (Sirah 23, 9—10) »Zato činite zavjete! Prino- 
site ih Bogu, svojemu Gospodu!« (Ps 76, 12) »Kad si se zavjetovao Bogu, ne 
propusti izvršiti ga. Što si obećao, ispuni! Bolje je da ne obećaš nego obećati, 
a ne izvršiti.« (Prop 5, 3 — 4) 

ZADAĆA: 1. Prosudi kako je griješio apostol Petar, koji je Isusa pod 
prisegom zatajio: »Ne poznam toga čovjeka.« (Mt 26, 73) i promisli kako se 
kajao zbog toga grijeha. 2. Pročitaj kako je Herod dao ubiti Ivana i prosudi 
Herodov grijeh kad je prisegao i izvršio prisegu. 3. Pročitaj događaj o bijegu 
patrijarha Jakoba i njegov zavjet na putu. (Post 28, 20) 4. Nariši raspelo 
između dvije zapaljene svijeće i pred njim ruku koja s tri uzdignuta prsta 
svjesno prisiže. 

12. BOGA ČASTIMO SVETIM VREMENIMA 

Gospod je govorio Mojsiju: Ovo su blagdani Gospodnji, sa svetim 
svečanim sastancima . . . Četrnaesti dan prvoga mjeseca uvečer je 
blagdan Pashe u čast Gospodu. Petnaesti dan istoga mjeseca slavi 
se blagdan beskvasnoga kruha u čast Gospodu (Uskrs)... Poslije 
toga brojite pedeset dana i prinesite Gospodu od novoga žita pri- 
nos. (Duhovi) Deseti dan sedmoga mjeseca jest dan pomirenja. 
Tada imate održati sveti svečani sastanak, imate postiti i prinijeti 
žrtvu ognjenomu Gospodu... Svaki koji ne posti taj dan ima se 
istrijebiti iz naroda svojega . . . Petnaesti dan istoga mjeseca sed- 
moga jest blagdan Sjenica u čast Gospodu kroz sedam dana. 
(Brojevi 23) 

1. Bogu posvećeni dani 

Bog je gospodar vremena. Svaki je dan njegov, za svakoga će 
tražiti odgovornost. Neke je dane Bog sam izabrao za sebe, druge 
je pak na spomen velikih Božjih djela izabrala Crkva. U Starom 
Zavjetu je Bog sebi odabrao sedmi dan, subotu — židovski sabat — 
za počinak. Kršćani su u Novom Zavjetu umjesto subote počeli 
svetkovati nedjelju, jer je taj dan Isus uskrsnuo i poslao Duha Sve- 
toga. Zato su već odavna nedjelju prozvali danom Gospodnjim. Spo- 
men-dani u tjednu su petak i subota. Svakog se petka spominjemo 
Isusove smrti na križu, a svaka je subota posvećena bi. Dj. Mariji. 

Da bismo se sjećali raznih događaja iz Isusova i Marijina života 
i života svetaca, Crkva je ustanovila i blagdane: Gospodnje, Mariji- 
ne i svetačke. Najstariji je blagdan Uskrs. Najvažnije blagdane 
Crkva je zapovjedila svetkovati kao nedjelje. Blagdani nam dijele 
obilje milosti. Prva crkvena zapovijed glasi: Svetkuj zapovijedane 
blagdane i slušaj pobožno svetu Misu u nedjelju i zapovijedane 
blagdane! Na čast svetaca slavimo veće ili manje svetkovine; svakoga 
ih je dana mnogo, a sveta Misa toga dana je samo nekima na čast. 

Pred najveće blagdane Crkva je uvela i pripravu; nekada samo 
po jedan dan, to je vigilija ili dan bdijenja. Najpoznatija vigilija je 
na Veliku subotu, a najomiljenija vigilija je ona sveta badnja noć 
pred Božić. Nekad je priprava na blagdane dulja: to su trodnevnice 
ili devetnice, npr. pred blagdan Duhova. Isto tako Crkva rado pro- 
duljuje blagdane i na slijedeće dane: to je osmina blagdana. Imamo 
božićnu, uskrsnu i duhovsku osminu. I posni su dani Bogu posve- 
ćeni. 

2. Crkvena godina i njezini dijelovi 

Crkva želi da svaka godina bude posvećena. Zato je posvećene 
dane uredila u crkvenu godinu da bismo tako kroz godinu svakog 
dana i svakog godišnjeg doba obnavljali cijeli Isusov život. Oko dva 

međašna blagdana, Isusova rođenja i uskrsnuća, Crkva je razvrstala 
spomen-blagdane i nedjelje pred blagdane odredila za pripravu, a 
nedjelje poslije njih za zahvalu. Na taj je način crkvena godina 
dobila dva glavna dijela: božični i uskrsni dio. Svaki od tih dijelova 
crkvene godine ima daljnju pripravu, blagdan i zahvalu. Zato 
crkvenu godinu lijepo možemo usporediti s dvjema planinama: 
uzbrdica prema vrhu označuje pripravu. Priprava za Božić zove se 
advent, a priprava za Uskrs je pretkorizma i korizma. Zadnja dva 
tjedna pred Uskrs zovu se i doba Muke, a zadnja tri dana velikoga 
tjedna, na Veliki četvrtak, petak i subotu, posebno se živo sjećamo 
muke Isusove. Sami blagdani su kao vrhovi planina. U proslavu 
Gospodnjega rođenja određeni su ovi blagdani: Božić ili rođenje 
Isusovo, božična osmina ili Nova godina i blagdan Isusova objav- 
ljenja ili Bogojavljenje, Sv. Tri Kralja. Sve doba među tim blagda- 
nima je božično doba. Blagdani u spomen Isusova uskrsnuća i našeg 
spasenja jesu: Uskrs, Uzašašće i Duhovi. Vrijeme tih blagdana je 
uskrsno doba. Za njihovu proslavu možemo upotrijebiti sve nedjelje 
i tjedne između oba dijela crkvene godine; to je poduhovsko doba. 
Poslije Bogojavljenja ima najviše šest nedjelja, a poslije Duhova 
najmanje dvadeset četiri nedjelje. 

3. Život s crkvenom godinom 

Crkvenom godinom Crkva nam želi pomoći da bismo svakoga 
dana postajali sličniji Isusu. Zato nam u čitanjima i molitvama sve- 
tih Misa tih dana prikazuje njegov život i njegova djela. Žrtvom 
svete Mise obnavlja nam njegovu smrt za naše spasenje, a nas po- 
tiče i jača u žrtvovanju našega života; zato nam u svetoj pričesti 
daje potrebnu Božju hranu. Sudjelovanje kod svetih Misa strogo 
zahtijeva na sve nedjelje i zapovijedane blagdane, a preporuča to i 
na druge dane. Svetu pričest dužni smo primiti bar o Uskrsu. Neke 
pak dane Crkva od nas zahtijeva da postimo. Što bolje poslušamo 
bogoslužne zapovijedi Crkve, to će naš život biti sličniji Isusovu. 

ODGOVORI: 1. Kome je posvećen petak? 2. Kome je posvećena subota? 
3. Koliko je vrsta blagdana? 4. Koji je najstariji blagdan? 5. Sto je vigilija? 
6. Koje su vigilije najvažnije? 7. Pred koji blagdan obavljamo devetnicu? 
8. Koji blagdani imaju osminu? 9. Koliko doba obuhvaća crkvena godina? 
10. Koje je doba priprave za Božić? 11. Koji su blagdani u božično doba? 12. 
Koje je doba priprava za Uskrs? 13. Koji su blagdani u uskrsno doba? 14. 
Što želi Crkva postići crkvenom godinom? 

NAUCI: 

183. Zašto je u Novom Zavjetu nedjelja dan Gospodnji? 

U Novom Zavjetu je nedjelja dan Gospodnji jer je Isus uskrsnuo 

u nedjelju i u nedjelju je poslao Duha Svetoga. 


31 


184. Što želi Crkva svetim danima i svetim vremenima? 

Svetim danima i svetim vremenima Crkva želi Boga častiti i nas 
posvetiti. 

185. Zašto obavljamo crkvenu godinu? 

Crkvenu godinu obavljamo da se svake godine živo sjetimo Isu- 
sova života i rada i da Isusa nasljedujemo. 

ZA ŽIVOT: 1. Pažljivo ću slušati crkvene oglase da bih znao za blag- 
dane i svetkovine da tako mogu živjeti sa crkvenom godinom. 2. Nastojat 
ću da u kući uvijek imamo katolički kalendar sa svim crkvenim blagdanima 
i svetkovinama. 3. Što prije moram obaviti pobožnost devet prvih petaka i 
pet prvih subota. 

IZ BOGOSLUŽJA: Na Veliku subotu kod uskrsnog bdijenja svećenik 
urezuje u veliku uskrsnu svijeću križ, grčka slova A i Q i tekuću godinu te 
pri tom govori: »Krist jučer i danas, početak i svršetak, alfa i omega. Njegova 
su vremena i vjekovi. Njemu slava i vlast u sve vijeke vjekova. Amen.« 

PIO XII: »Crkvena je godina himna koju pjeva Isus Ocu i put kojim 
upoznajemo Krista i idemo za njim.« (Okružnica o Bogoslužju) 

RAZJAŠNJENJA: Zapovijedanih blagdana ima deset. Pet je Gospodnjih: 
Božić (25. XII), Božićna osmina — Nova godina (1. I), Bogojavljanje (Sv. Tri 
Kralja, 6. I), Uzašašće, Tijelovo (četvrtak poslije duhovske osmine), Blagdan 
Uskrs i Duhovi i Krista Kralja uvijek su u nedjelju. Dva su Marijina blag- 
dana: Bezgrešno začeće bi. Dj. Marije (8. XII) i Velika Gospa (Uznesenje 
bi. Dj. Marije, 15. VIII), a tri svetačka: sv. Josip (19. III), sv. Petar i Pavao 
(29. VI) i Svi Sveti (1. XI). 

Kod nas slavimo još i neke nezapovijedane blagdane, tj. blagdane koji 
su nekad bili zapovijedani, ali sada više nisu. To su blagdani: Sv. Stjepan 
(26. XII), Svijećnica (2. II), Blagovijest (25. III), uskrsni i duhovski ponedjeljak 
i Mala Gospa (8. IX). Tko na te blagdane ne ide na sv. Misu ili radi, ne 
griješi. U novije vrijeme Crkva je uvela nekoliko blagdana i preporuča da ih 
svetkujemo bar sv. Misom. Takvi su blagdani: Srce Isusovo (petak po II 
nedjelji poslije Duhova), Srce Marijino (22. VIII), Marija Kraljica (31. V) i 
sv. Josip Radnik (1. V). 

ZADAĆA: 1. Temeljito pregledaj ovogodišnji kalendar. 2. Ispiši najprije 
sve crveno tiskane zapovijedane blagdane, a onda nezapovijedane. 3. Potraži 
imendane svih članova svoje obitelji i zapiši ih. 4. Pročitaj što ima o crkvenoj 
godini u tvojem molitveniku. 5. Nariši crkvenu godinu u slici dviju planina 
i napiši imena pojedinih dijelova qrkvene godine i glavne blagdane. 

13. SVETKUJ NEDJELJE I ZAPOVIJEDANE 
BLAGDANE 


r 


Šest dana radi i obavljaj sve svoje poslove. Ali sedmi je dan dan 
odmora u čast Gospodu Bogu tvojemu. Tada ne smiješ raditi ni- 
kakva posla, ni ti ni sin tvoj ili kći tvoja, ni sluga tvoj, ni sluški- 
nja tvoja, ni stoka tvoja, ni stranac koji boravi kod tebe unutar 
vrata tvojih! (Izl 20, 9 — 10). Kad su bili sinovi Izraela u pustinji, 
zatekoše čovjeka koji je kupio drva u subotu. Ljudi koji su ga bili 
zatekli gdje sakuplja drva dovedoše ga Mojsiju i Aronu i svoj opći- 
ni. Staviše ga u zatvor jer još nije bilo određeno što će se učiniti s 
njim. Tada Gospod zapovjedi Mojsiju: Taj se čovjek ima kazniti 
smrću! Neka ga kamenuje sva općina izvan tabora! I sva općina 
izvede ga pred tabor i kamenova ga na smrt. (Lev 15, 32 — 36) 

1. U nedjelje moramo prisustvovati sv. Misi 

Već apostoli i prvi vjernici skupljali su se u nedjelju, »prvi 
dan u tjednu«, k »lomljenju kruha« — službi Božjoj. Prva nam 
crkvena zapovijed naređuje: ». . . i slušaj pobožno svetu Misu u 
nedjelju i zapovijedane blagdane.« 

Dužnost Boga ča- 
stiti, koju smo primili 
na krštenju, ispunja- 
vamo na nedjelje: po 
Kristu kod sv. Mise da- 
jemo Bogu svaku čast. 
U nedjelju obnavljamo 
vezu s Bogom, koju 
smo sklopili na kršte- 
nju, i rastemo u među- 
sobnoj kršćanskoj lju- 
bavi. 

Svaki vjernik koji 
je navršio sedmu godi- 
nu i pri razumu je 
obavezan je prisustvo- 
vati svetoj Misi svake 
nedjelje i zapovijeda- 
nog blagdana, ukoliko 
ga od toga ne ispriča- 
va važan razlog. 

Kod svete Mise 
moramo biti pobožni. 
Zato se potrudimo da 
budemo poučeni o sve- 
toj Misi. Sudjelujmo 
pobožno kod svete Mi- 

se: molimo zasebno i zajedno s drugima, slušajmo, žrtvujmo, i ako 
je moguće, primimo svetu pričest. Posebno pazimo na glavne dije- 
love svete Mise. Budimo u crkvi na takvu mjestu da vidimo na oltar. 
Bez istinske potrebe ne šapćimo i ne ogledavajmo se. 

Od prisustvovanja svetoj Misi ispričavaju: neodgodive dužnosti, 
npr. čuvati malo dijete ili dom, posluživati bolesnika, pomagati bliž- 
njemu u nesreći, cjelodnevna služba i velika teškoća, npr. bolest, 
pomanjkanje dolične odjeće ili obuće, jako loš ili dug put. Tko bez 
važna razloga, po svojoj krivici, propusti svetu Misu ili zakasni na 
glavni dio, taj teško griješi. Griješi i onaj tko je kod svete Mise 
svojevoljno rastresen, loše se vlada, uznemiruje druge ili nije u 
crkvi zbog svete Mise, nego radi nekog drugog razloga. Tko za vri- 
jeme svete Mise stoji izvan crkve, griješi protiv nedjeljne dužnosti 
i druge navodi na grijeh. Kada pak u crkvi nema prostora, ipak 
smo kod svete Mise ako se pridružimo ljudima koji su u crkvi. 

2. U nedjelju ne smijemo raditi teških tjelesnih poslova 

Da bismo u nedjelju bili slobodni za čašćenje Boga, ne smijemo 
toga dana obavljati teških tjelesnih ili »težačkih« radova. Nedjeljni 
počinak potreban nam je i zato da se odmorimo i ojačamo za svag- 
danji rad. Lijepo je ako obitelj provede nedjelju zajedno. Sport ili 
duševni rad u nedjelju nisu zabranjeni, ali, dakako, moramo biti 
kod svete Mise. Teški tjelesni poslovi dopušteni su u nedjelju samo 
ako su nužno potrebni ili ako ih zbog važnog razloga dozvoli biskup 
ili župnik. Raditi teške poslove bez dovoljna razloga je grijeh, pa i 
onda ako smo bili na svetoj Misi. Tko ih bez dovoljna razloga obav- 
lja dulje vrijeme, taj smrtno griješi. 

3. Crkva preporuča da u nedjelju činimo bogoljubna djela 

U nedjelje slušajmo propovijedi jer bez Božje riječi ne možemo 
trajno živjeti po Isusovoj nauci. »Blago onima koji slušaju riječ 
Božju i drže je!« (Lk 11, 28) Toga dana primajmo sakramente. Pri- 
družimo se popodnevnoj službi Božjoj, čitajmo dobre knjige, posje- 
ćujmo rođake, prijatelje i znance, a pogotovo bolesnike i pođimo 
na hodočašće. Nedjelja je i dan počinka. Upotrijebimo je i za odmor 
i za razonodu, ali nikako tako da bismo vrijeđali Boga. Grešne za- 
bave, pretjeran sport i pijančevanje obeščašćuju nedjelju. 

ODGOVORI: 1. Tko griješi protiv prve crkvene zapovijedi? 2. Nabroji 
važne razloge koji ispričavaju od nedjeljne svete Mise. 3. Koji su radovi u 
nedjelju zabranjeni? 4. Kada ipak smijemo u nedjelju obavljati i teške po- 
slove? 5. Kakva nam bogoljubna djela Crkva preporuča u nedjelju? 

NAUCI: 

186. Kako svetkujemo nedjelju? 

Nedjelju svetkujemo tako da prisustvujemo svetoj Misi i da ne 

radimo težačke poslove. 


187. Tko obeščašćuje nedjelju? 

Nedjelju obeščašćuje tko bez razloga propusti svetu Misu ili radi 
teške tjelesne poslove. 

ZA ŽIVOT: 1. Nedjeljna sveta Misa je najvažniji sat tjedna; zato ne 
smijem propustiti nijednu nedjeljnu svetu Misu. Bit ću bar u duhu u crkvi. 
Kakva je moja nedjelja, takva će biti i moja smrt. 2. Budu li me suučenici 
zvali u igru ili u kino kad je vrijeme za svetu Misu, bit ću odlučan i svjestan 
svoje dužnosti. Čak ću pokušati da i svoje drugove spremim na svetu Misu. 
3. Nikad neću nedjelju obeščastiti lakomislenim životom. 

SVETO PISMO: »Držite moje subote! Jer one su znak zavjeta između 
mene i vas od koljena do koljena, da se spozna da sam ja Gospod koji vas 
posvećuje. Držite, dakle, subotu jer vam ona ima biti sveta.« (Izl. 31, 13 — 14) 
»Šest dana smije se raditi. Ali sedmi dan je dan potpunog odmora sa sve- 
tim svečanim sastankom. Tada ne smijete raditi nikakva posla. Dan je to 
odmora u čast Gospodu po svim prebivalištima vašim.« (Broj 23, 3) 

RAZJAŠNJENJA: 1. Ako roditelji nedjeljom ne idu svetoj Misi pa ni 
tebe ne šalju, moli ih da te puste. Ako ti ne dopuste, ne griješiš ti, nego oni, 
a smiješ ili i ako ti roditelji ne dopuste, jer oni nemaju vlast zapovijedati 
nešto grešno. 2. Potrebni kućni poslovi dopušteni su u nedjelju: sašiti odi- 
jelo ili oprati rublje, ako je zaista potrebno i ako se u radne dane to nije 
moglo učiniti. Tko je prisiljen u nedjelju raditi, taj ne griješi. Ako je velika 
potreba, dopušteno je u nedjelju spremiti sijeno ili obaviti nešto slično, ali 
ne kositi ili orati. Tko drugima bez razloga naređuje raditi, griješi. Tko pak 
u nedjelju bez razloga radi teške tjelesne poslove više od dva sata, smrtno 
griješi. 

IZ RIMSKOG KATEKIZMA: »Za čovjeka je naravno da za potrebne 
poslove uzme sebi nešto vremena, npr. za tjelesni počinak ili spavanje itd. 
Tako je naravno da i duši, kao i tijelu, žrtvuje nešto vremena da se u mi- 
slima na Boga okrijepi.« 

ZADAĆA: 1. Napiši kako bi suučenika ili domaće ukućane koji zane- 
maruju svetu Misu uvjerio o nedjeljnoj dužnosti. 2. Napiši kako zamišljaš 
lijepu nedjelju u svojoj obitelji. 3. Napiši raspored službe Božje u domaćoj 
župi. 4. Što ćeš odgovoriti onome tko tvrdi da Boga najljepše časti u slobod- 
noj prirodi? 5. Sastavi kalendar zapovijedanih blagdana. 

MOLITVA: Pristupit ću Božjem žrtveniku, k Bogu koji razveseljuje mo- 
ju mladost. 

14. BOGA ČASTIMO POSTOM 

Poslije Isusova krštenja na Jordanu, duh odvede Isusa u pusti- 
nju, da ga kuša đavao. Postio je četrdeset dana i četrdeset noći. Ta- 
da mu pristupi napasnik i reče: »Ako si Sin Božji, zapovjedi 

da ovo kamenje postane kruh!« On mu odgovori: »Stoji pisano: 
Čovjek ne živi samo o kruhu nego o svakoj riječi što dolazi iz 
usta Božjih.« (Mt 4, 1 — 4) 

1. Post 

Po Isusovu primjeru i po primjeru svetaca i mi kršćani postimo 
da činimo pokoru i da dobijemo snagu u borbi protiv zlih sklonosti. 
Ako se dobrovoljno odričemo jela i pića, lakše ćemo svladati na- 
pasti. Post nas uzdiže Bogu, a koristi i tjelesnom zdravlju. Ono što 
postom prištedimo, to dajmo kao milostinju. 

U određeno vrijeme Crkva nam i zapovijeda post. Druga crkve- 
na zapovijed govori: Posti zapovijedane poste i u određene dane ne 
mrsi. Post što ga Crkva zapovijeda jest dvojak: nemrs te post i 
nemrs. 

2. Nemrs 

Svakog petka, ako taj dan nije zapovijedani blagdan, dužni smo 
uzdržavati se od mesnih jela, tj. mesa i mesnih prerađevina. Juha 
od mesa više nije zabranjena. Time, tj. postom, toga se dana sjećamo 
Isusove muke. Uzdržavati se petkom od mesnih jela dužan je svaki 
kršćanin koji je navršio 14 godina. Ta dužnost obavezuje do smrti. 
Od nemrsa su oprošteni: bolesnici, teški radnici, oni koji su ovisni 
o drugima, npr. djeca u školskoj menzi i oni koji se hrane po men- 
zama, gostionicama ili bolnicama. Kod kuće smiju djeca jesti ono 
što im roditelji daju. 


3. Post i nemrs 

Dva dana u godini ne smijemo jesti mesa i samo jedanput se na 
dan smijemo najesti do sita; ujutro i naveče smijemo nešto malo 
založiti. Dopušteno je do sita se najesti navečer mjesto o podne. 
Takav strogi post i nemrs je samo dva puta u godini: na Pepelnicu 
i na Veliki petak. Svi ostali dosadašnji postovi najnovijim su odred- 
bama Crkve dokinuti. Postiti je dužan svaki vjernik koji je navršio 
21. godinu, a još nije stupio u 60. godinu. Takvog strogog posta oslo- 
bođeni su: bolesnici, boležljivi, radnici na teškom tjelesnom ili du- 
ševnom poslu, oni koji svojih dužnosti ne bi mogli vršiti kad bi 
postili. 

Na sve dane nemrsa ili posta dopušteno je začinjati hranu živo- 
tinjskom masti. Oprost od posta, iz opravdanih razloga, može dati 
biskup ili župnik pojedinim svojim župljanima. 

ODGOVORI: 1. Sto smo dužni obđržavati u petak? 2. Koga obavezuje 
nemrs? 3. Tko je oprošten od nemrsa? 4. Kad je post i nemrs? 5. Kako po- 
stimo na dane posta? 6. Koga obavezuje post i nemrs? 7. Tko je oprošten od 
posta i nemrsa? 8. Tko može dati oprost od posta? 

NAUČI: 

188. Radi čega postimo? 

Postimo da činimo pokoru i dobivamo jakost protiv zlih sklonosti. 

ZA ŽIVOT: 1. U petak nikad mesa! 2. Na spomen Isusove muke u petak 
ću se odreći još nečega, npr. zabave, slatkiša, kina . . . 

SVETO PISMO: »Molitva s postom i milostinjom bolja je nego blago 
u zlatu gomilati.« (Tob 12, 8) »Taj se rod izgoni samo postom i molitvom.« 

(Mk 9, 29) 

PRIMJERI: Mojsije, Ilija, Judita, Estera, Ninivljani, Danijel i tri mladića 
na kraljevu dvoru. 

KORIZMENI HVALOSPJEV: Zahvaljujemo ti, vječni Bože, jer nam tje- 
lesnim postom obuzdavaš opačine, podižeš duh, daješ krepost i nagrade . . .« 

ZADAĆA: 1. Promisli čega bi se u petak mogao lako odreći i što bi 
mogao dati siromasima. 2. Kako u vašem domu provodite dane posta? 3. Po- 
novi crkvene zapovijedi, 4. Pogledaj u kalendaru posne dane; dane posta i 
nemrsa potcrtaj ako već nisu posebno označeni. 

MOLITVA: Bože, koga grijeh vrijeđa, a pokora ublažuje, pogledaj milo- 
stivo ponizne molbe puka svojega i odvrati bičeve srdžbe svoje, koje za gri- 
jehe svoje zaslužujemo! 

PJESMA: 

Čuj, Stvoritelju milostiv, naš plač i naše molitve, 
u posvećenom postu tom, u korizmenom vremenu. 

Ti srca blag istražuješ, ti slabost našu poznaješ, 
poštedi, mi se kajemo, proštenja milost molimo. 

O mnogo, mnogo griješimo, ispovijedamo: pomiluj! 
rad slave svoga imena izliječi bolne, Gospode! 

Daj moć da žudnje tjelesne uzdržljivošću morimo, 
da srca, grijeh odbacivši, ne daju paše strastima! 

(HCP str. 89) 

15. BOGA ČASTIMO KAD PRIMAMO SAKRAMENTE 

Kad je iskapila rosa, ležalo je na zemlji po pustinji nešto zrnato, 
sitno kao solika. Kada to vidješe sinovi Izraelovi, upitaše jedan 
drugoga: »Sto je to? (židovski Man-hu?) — jer nisu znali što je 
bilo. Mojsije im reče: »To je kruh što vam ga dade Gospod da 
jedete. Izraelovi sinovi jeli su manu 40 godina, sve dok nisu stigli 
do granice Kanaanske države. (Izl. 6, 14 i si.) 

1. Česta sveta ispovijed 

Bar jedanput na godinu moramo se ispovjediti. Tako naređuje 
treća crkvena zapovijed. Na ispovijed idemo bar pred uskrsnu svetu 
pričest. Razumije se da moramo obaviti dobru svetu ispovijed. Tko 
se ne bi dobro ispovjedio, morao bi još iste godine što prije opet se 
ispovjediti. Tko ima smrtni grijeh, teško bi sagriješio ako se ne bi 
ispovjedio. Tko ima samo lake grijehe, nije doduše dužan ispovi- 
jedati se, jer lake grijehe nismo dužni ispovijedati, no ipak će prije 
svete pričesti očistiti svoju savjest u dobroj ispovijedi. Crkva pre- 
poruča čestu svetu ispovijed. Često se ispovijedamo zato da sebe 
bolje upoznamo, da sebi pribavimo snagu protiv zlih sklonosti, da 
se čuvamo od duhovne lijenosti i mlakosti i da u ispovjedniku imamo 
duhovnog vođu k dobrome. Naučimo se ispovijedati svakoga 
mjeseca. 



2. Uskrsna sveta pričest 

Isus je rekao: »Ako ne budete jeli Tijela Sina Čovječjega i pili 
Njegove Krvi, nećete imati života u sebi.« Koliko puta bismo mo- 
rali primati svetu pričest, Krist nije odredio. Prvi su kršćani kod 
svake svete Mise primali i svetu pričest. Budući da su je kasnije 
počeli sve više odgađati i posve zapuštati, Crkva je izdala zapo- 
vijed da je svaki kršćanin koji je već pri razumu mora o Uskrsu 
primiti. O Uskrsu zato jer je Isus baš u to doba ustanovio Presveti 
Oltarski Sakramenat i jer s Isusom moramo i mi uskrsnuti na život 

milosti ako smo ga smrtnim grijehom izgubili. Vrijeme uskrsne 
svete pričesti biskupi su proširili tako da je možemo primiti od ne- 
djelje Sedamdesetnice do blagdana sv. Petra i Pavla, 29. VI. Tko se 
u to vrijeme ne bi pričestio, smrtno bi sagriješio. Crkva preporuča 
čestu, pa i svagdanju svetu pričest, da bismo se očuvali u milosti 
i da bismo rasli na krepostima. 

3. Kršćanska ženidba 

Kršćanin je dužan sklopiti crkvenu ženidbu, koja je sakrame- 
nat. Četvrta crkvena zapovijed naređuje: Drži se ženidbenih zakona 
svete Crkve. Zaručnik i zaručnica moraju pravodobno prije vjen- 
čanja svojem župniku donijeti krsni list i slobodni list, koji dobiju u 
župi gdje su bili kršteni. Župnik sastavlja s njima zapisnik i pouča- 
va ih o dužnosti kršćanskih supruga. Ako se misle vjenčati u kojoj 
drugoj župi, dat će im otpusnicu. 

Vjenčanje se može obaviti u bilo koje doba godine, ali su bučno 
veselje i ples svatovima zabranjeni u adventu i u korizmi jer nas 
u to doba Crkva zove na pokoru. Ako je vjenčanje u subotu, moraju 
se mladenci i svatovi pobrinuti da u nedjelju ne propuste svetu 
Misu. 

Crkva želi da se vjenčanje obavlja uz svetu Misu, pod kojom 
mladenci primaju i poseban blagoslov. Preporuča se da kod zaruč- 
ničke svete Mise prime i svetu pričest. 

ODGOVORI: 1. Kakav grijeh čini onaj tko se bar jednom godišnje ne 
bi ispovjedio? 2. Da li izvršava treću crkvenu zapovijed onaj tko ne obavi 
dobru sv. ispovijed? 3. Radi čega idemo često svetoj ispovijedi? 4. Zašto je 
Crkva zapovjedila uskrsnu svetu pričest? 5. Zašto se moramo o Uskrsu pri- 
čestiti? 6. Od kada i do kada traje kod nas dužnost primiti uskrsnu sv. pri- 
čest? 7. Što zaručnik i zaručnica moraju donijeti župniku? 8. Što on njima 
daje ako idu na vjenčanje u neku drugu župu? 9. Što je zabranjeno kod 
vjenčanja u adventu i korizmi? 

NAUČI: 

189. Tko je dužan ići na svetu ispovijed i sv. pričest? 

Na svetu ispovijed i svetu pričest dužan je ići svaki kršćanin koji 
je došao k razumu. 

190. Kakav grijeh učini onaj tko o Uskrsu ne hi primio svetu pričest? 

Tko o Uskrsu ne bi primio svetu pričest, čini smrtni grijeh. 

ZA ŽIVOT: 1. Mjesečne sv. ispovijedi i mjesečne sv. pričesti ne smi- 
jem zanemarivati. 2. Izabrat ću sebi stalnoga ispovjednika, koji će mi biti 
duhovni vođa. 

SVETO PISMO: »Dođite k meni svi koji ste umorni i opterećeni i ja 
ću vas okrijepiti!« (Mt 11, 28) 

ZADAČA: 1. Ponovi iz katekizma nauk o ispovijedi, o svetoj pričesti 
i o ženidbi. 2. Pročitaj kod kuće iz molitvenika ispovjedne i pričesne mo- 
litve. 

MOLITVA: »O sveta gozbo, na kojoj se blaguje Krist, slavi se spomen 
muke njegove, duša se napunja milošću i daje nam se zalog buduće slave!« 

16. POŠTUJ OCA I MAJKU 

Kad je Isusu bilo dvanaest godina, njegovi roditelji pođoše po obi- 
čaju za vrijeme blagdana u Jeruzalem. Kad su prošli blagdani 
i oni se vraćali, dječak Isus ostade u Jeruzalemu, a da nisu znali 
njegovi roditelji ... I poslije tri dana nađoše ga u hramu ... A 
Isus im odgovori: »Zašto ste me tražili? Zar niste znali da ja treba 
da budem u kući svojega Oca?« I siđe s njima, i dođe u Nazaret 
i bio im je pokoran. (Lk 2, 41 — 51) 

1. Roditelji su Božji zamjenici 

Bog nam je po roditeljima dao život. Roditelji nas ljube. Nepre- 
stano nam čine dobročinstva. Brinu se za naše tijelo i za našu dušu. 
Odgajaju nas za dobre ljude i dobre kršćane; vode nas u nebo. Po- 
slije Boga oni su naši najveći dobročinitelji. Moramo im biti za- 
hvalni. Zato ih moramo poštivati, ljubiti i slušati. 

2. Dužnosti prema roditeljima 

Roditelje poštujemo: mislima, kad o njima s poštovanjem mi- 
slimo; riječima, kad s njima i o njima s poštovanjem govorimo; dje- 
lima, kad s njima lijepo i pažljivo postupamo. Griješimo protiv po- 
štivanja roditelja: mislima, kad ih preziremo ili ih se stidimo; ri- 
ječima, kad drzovito s njima ili o njima govorimo; djelima, kad 
smo prema njima surovi ili tvrdoglavi. Ne smijemo ni govoriti o 
pogreškama svojih roditelja. Griješili bismo ako bismo im nadije- 
vali pogrdna imena ili ako bi ih čak i psovali. Bog je zapovjedio u 
Starom Zavjetu: »Tko proklinje oca svojega ili majku svoju, ima 
se kazniti smrću. Tko udari oca svojega ili majku svoju, ima se kaz- 
niti smrću.« (Izl 21, 15 — 17) 

Roditelje ljubimo: mislima, kad im uvijek želimo dobro; rije- 
čima, kad za njih molimo; djelima, kad ih razveseljavamo i poma- 
žemo im, pogotovo kad su bolesni ili ostarjeli ili siromašni. 
Griješimo protiv ljubavi prema roditeljima: mislima, kad im 
želimo zlo; riječima, kad ne molimo za njih; djelima, kad im u ne- 
voljama ne pomažemo. Roditelje moramo ljubiti i onda ako imaju 
neku manu ili ne žive po Božjoj volji. 

Roditelje slušamo kad odmah i rado učinimo ono što nam zapo- 
vjede. Nema reda ni sreće u obitelji gdje djeca nisu poslušna. Pro- 
tiv poslušnosti griješimo ako smo tvrdoglavi, ako posluhnemo istom 
na oštre riječi, kad prigovaramo naredbama roditelja ili im se pro- 
tivimo. Roditelje ne bismo smjeli poslušati ako zapovjede nešto gre- 
šno, jer »više se treba pokoravati Bogu nego ljudima«. Poštivati 
i ljubiti roditelje dužni smo cijeloga života, a dužnost poslušnosti 
prestaje kad odrastemo i kad više ne živimo zajedno s njima. Isus 
je svojoj majci iskazao ljubav još i na križu. 



3. Brača i sestre 

Moraju se međusobno ljubiti i jedni drugima pomagati. Poslije 
roditelja najbliži su nam braća i sestre. Starija djeca moraju poma- 
gati mlađoj, a mlađi neka rado slušaju starije. Pa i kad odrastu, mo- 
raju se međusobno lijepo slagati i jedni drugima pomagati. 

ODGOVORI: 1. Zašto su roditelji Božji zamjenici? 2. Kako ih poštujemo? 
3. Kako griješimo protiv poštivanja roditelja? 4. Kako roditelje ljubimo? 5. 
Kada griješimo protiv ljubavi prema roditeljima? 6. Kako slušamo roditelje? 
7. Kada griješimo protiv poslušnosti? 8. Kada ne smijemo poslušati roditelje? 
0. Kada prestaje poslušnost prema roditeljima? 10. Kakvi moraju biti braća 
i sestre međusobno? 

NAUCI: 

191. Sto Bog zapovijeda u četvrtoj zapovijedi ? 

U četvrtoj zapovijedi Bog zapovijeda poštivati, ljubiti i slušati oca 
i majku. 

192. Zašto djeca moraju roditelje poštivati , ljubiti i slušati? 

Djeca moraju roditelje poštivati, ljubiti i slušati jer su oni Božji 
zamjenici djeci i poslije Boga najveći dobročinitelji. 

ZA ŽIVOT: Nijedan dan bez molitve za roditelje! Svaki ću dan pokušati 
da ih nečim razveselim. 

SVETO PISMO: »Sinko moj, zauzimaj se za oca svojega u starosti nje- 
govoj i ne zadaj mu brige dok živi!« (Sirah 3, 12) »Djeco, slušajte roditelje 
svoje u svemu, jer je to ugodno Gospodinu.« (Kol 3, 20) »Proklet tko prezire 
oca svojega ili mater svoju! I sav narod neka odgovori: Amen!« (Pz 27, 16) 
»Tko štuje oca svojega, okajava grijehe. Tko časti majku svoju, sabire blago.« 
(Sirah 3, 3 — 4) 

PRIMJERI: Noini sinovi, Tobija, Absalon. 

BLAGDAN SV. OBITELJI je prve nedjelje poslije Bogojavljenja. 

ZADAĆA: 1. Pokušaj izračunati koliko koštaš roditelje na dan, na tje- 
dan, na mjesec, na godinu, sve do sada. 2. Izračunaj koliko si komada kruha 
dobio od roditelja. 3. Razmisli na koji bi način mogao razveseliti roditelje 
danas, ovog tjedna, ove nedjelje. 4. Sto ćeš učiniti za idući tatin i mamin 
imendan? 5. Kako ocjenjuješ mladoga čovjeka koji sve što zaradi zadrži za 
sebe, a doma ništa ne daje? 

MOLITVA djece za svoje roditelje: O Bože! Ti si mi dao dobre i drage 
roditelje te hoćeš da ih poštujem i ljubim, slušam i pomažem. Ti mi sam 
udahni u srce pravo štovanje, goruću ljubav i radosnu poslušnost prema nji- 
ma da im time naplatim sve muke i brige koje za me podnose. Blagoslovi 
i nagradi ih za sva dobra koja mi s ljubavlju čine. Daj da dugo i sretno žive 
na zemlji i da svakim dobrom obiluju i napokon da uniđu u diku nebesku. 
Amen. 

(Kruh nebeski, Zgb. 1965, str. 240) 


17. POŠTUJ POGLAVARE I STARIJE LJUDE 

Prorok Elizej je došao u Betel, gdje su štovali zlatno tele. Kad 
je išao putem, izađoše mala djeca iz grada i rugala mu se i vikala 
mu: »Hodi, ćelo! Hodi, ćelo!« On se obazre, i kad ih vidje, 
prokle ih u ime Gospodnje. Tada izađoše dvije medvjedice iz šume 
i rastrgaše četrdeset i dvoje djece između njih. (2 Kr 2, 23 — 25) 

1. Zamjenike roditelja moramo poštivati i slušati 

Hranitelji, čuvari, učitelji, odgojitelji i majstori u mnogočemu 
zamjenjuju roditelje. Zato štićenici, učenici, gojenci, pa i naučnici 
imaju prema njima iste dužnosti kao i prema roditeljima: moraju ih 
poštivati i slušati. Griješe ako ih sramote, ako govore o njima bez 
poštovanja ili ako ih ne slušaju u onome što se tiče njihove službe. 

2. Poglavare u službi moramo poštivati i moramo marljivo raditi 

U službi moramo biti i savjesni. Službenici koji spadaju u obi- 
telj, kao što su kućne pomoćnice i slično, moraju nastojati oko dobra 
obitelji. Pogreške gospodara ne smiju razglašavati. Službenici gri- 
ješe kad su neuljudni prema gospodaru, ako razglašavaju njihove 
pogreške, ako su površni ili lijeni u službi i ako mlađima daju loš 

primjer. Ipak, ako ne- 
tko nehotice prouzroči 
kakvu štetu gospoda- 
ru, npr. nešto razbije, 
nije u savjesti dužan 
to vratiti. 

3. Starije ljude mora- 
mo poštivati 

Stariji ljudi su pa- 
metniji od nas — »kod 
sijedih je mudrost« 
(Job 12, 12) — imaju 
mnogo iskustva, a is- 
kustvo je najbolji uči- 
telj; često pak imaju 
i mnogo zasluga. Zato 
ih moramo poštivati, 
strpljivo ih podnositi i 


u potrebi im pomaga- 
ti. Rado ih pitajmo za savjet. Ako ih i treba opominjati, učinimo to 
s poštovanjem. »Pred sijedom glavom ustani i poštuj osobu star- 
čevu!« (Broj 19, 32) 


ODGOVORI: 1. Nabroji razne poglavare. 2. Što smo dužni zamjenicima 
roditelja? 3. Kako se ogrešujemo protiv onih koji zamjenjuju roditelje? 4. 
Kakve dužnosti imaju službenici? 5. Na koji način griješe službenici u obi- 
telji? 


NAUČI: 

193. Koje su naše dužnosti prema starijim ljudima? 

Starije ljude dužni smo poštivati. 

ZA ŽIVOT: 1. Svakoga poglavara nastojat ću razveseliti. 2. Nikad neću 
biti sitničav, prkosan ni lijen. 


SVETO PISMO: »Slu- 
ge, pokoravajte se u sve- 
mu svojim tjelesnim go- 
spodarima, ne služeći im 
no oko, kao da ljudima 
ugađate, nego u prosto- 
dušnosti srca, bojeći se 
Gospodina.« (Kol 3, 22) 
»Sluge, budite pokorni sa 
svim strahom gospodari- 
ma, ne samo dobrima ne- 
go i zlima!« (1. Petr 2, 
18) 

ZADAĆA: 1. Ako imaš 
djeda i baku, tetu itd., 
učini im neku radost, 2. 
Piši djedu, teti itd. 

18. DUŽNOSTI RODITELJA I POGLAVARA 

Kad je Tobija mislio da 
mu je smrt blizu, dozva 
k sebi svojega sina To- 
biju i reče mu: »Sine 
moj, čuj riječi usta mo- 
jih i metni ih kao te- 
meljni kamen u srce 
svoje! . . . Sve dane živo- 
ta svojega imaj Boga 
pred očima! Čuvaj se da 
ikada privoliš na grijeh 
i da prestupiš zapovijedi 
Gospoda Boga našega!.... 
Budi milosrdan koliko 
možeš! Budeš li imao 
mnogo, podaj obilno; budeš li imao malo, gledaj da i to malo dadeš 
rado! . . . Sto nećeš da se čini tebi, to ni ti ne čini drugomu ... Ne 
boj se, sine moj! Mi, doduše, provodimo ubog život, ali imamo ve- 
liko blago ako se Boga bojimo, svaki grijeh izbjegavamo i dobro 
činimo.« Tada Tobija odvrati svojemu ocu: »Sve što si mi zapo- 
vjedio, oče, učinit ću!« (Tob 4) 

1. Roditelji moraju djecu voljeti i brinuti se za njih 

Najljepši primjer roditeljima za obje ove dužnosti su bi. Dj. 
Marija i sv. Josip. Isusa su od srca voljeli i brinuli se za nj dokle 
god je bio potreban njihove pomoći. 

Roditelji bi griješili protiv ljubavi kad bi djeci željeli nešto zlo, 
kad bi ih mazili, kad bi među djecom pravili razliku, kad bi ih bez 
razloga tukli ili čak proklinjali. 

Stvarnu ljubav prema djeci roditelji pokazuju time da se brinu 
za njih. Moraju se brinuti za njihov život, zdravlje, hranu, odjeću 
i stan. Još više moraju se brinuti da im se djeca priviknu na rad, 
da se izobraze i da steknu prikladno zvanje. Ali najviše se moraju 
roditelji brinuti za vjersku izobrazbu i odgoj svoje djece. Zato ih 
moraju i sami učiti, slati ih na vjeronauk, privikavati ih na molitvu, 
na službu Božju i na primanje sakramenata. I sami im moraju da- 
vati dobar primjer i čuvati ih svake pokvarenosti, lošeg društva, 
lošega štiva, loših predstava u kazalištu, kinu i na televiziji te uopće 
svega što bi moglo škoditi njihovoj duši. Radi toga moraju ih opo- 
minjati, upozoravati, a ako treba, i kazniti. Za svoju djecu moraju 

uvijek moliti, a pogotovo onda kad više ne mogu ništa drugo učiniti 
za njih. Kad djeca odrastu, roditelji ih u svemu moraju pomagati 
pri izboru zvanja i ženidbenog druga, ali ih ne smiju siliti u kakvo 
zvanje ili u ženidbu. 

2. Poglavari se moraju brinuti za svoje podložnike 

Poglavari, kao zamjenici roditelja, imaju slične dužnosti prema 
svojim podložnicima kakve imaju i roditelji prema djeci. Poglavari 
u službi moraju lijepo postupati s podložnicima — lijepo s njima 
govoriti, ne preopterećivati ih radom, dati im potreban počinak i 
dopust i davati im pravednu plaću. Ako podložnici pripadaju nji- 
hovoj obitelji, poglavari se moraju brinuti i za njihove duše, ne 
smiju ih zapustiti, nego ih moraju privikavati službi Božjoj, ne- 
djeljnoj Misi i primanju sakramenata te čuvati ih od opasnosti za 
dušu i tijelo. 

ODGOVORI: 1. Kako bi roditelji griješili protiv ljubavi prema djeci? 

2. Kako da roditelji pomažu djeci pri izboru zvanja ili ženidbenog druga? 

3. Kakve dužnosti imaju poglavari koji su zamjenici roditelja? 4. A pogla- 
vari u službi? 

NAUČI: 

194. Kakve dužnosti imaju roditelji prema djeci? 

Roditelji moraju djecu voljeti i brinuti se za njihovu dušu i tijelo. 

ZA ŽIVOT: Brigu koju imaju roditelji sa mnom uzvratit ću time da 
budem dobar. 

SVETO PISMO: »Ako se netko za svoje, navlastito za ukućane, ne brine, 
zanijekao je vjeru; gori je od nevjernika.« (1. Tim 5, 8) »Tko razmazi sina 
svojega, morat će jednoć sebi zavezivati rane.« (Sirah 30, 7) »Tko kazni sina 
svojega, ima samo radost na njemu i može se dičiti njime kod znanaca.« 
(Sirah 30, 2) »Ne postupaj zlo sa slugom koji radi vjerno i s nadničarom koji 
ti je odan.« (Sirah 7, 20) 

SV. AUGUSTIN kaže: »Za sve što jesam moram zahvaliti svojoj majci.« 
PRIMJER: Majka Makabejka (2. Mak 7) 

ZADAČA: 1. Pročitaj i razmisli kako su se bi. Dj. Marija i sv. Josip 
brinuli za dvanaestogodišnjeg Isusa koji se izgubio. 2. Pročitaj prispodobu 
o izgubljenom sinu i opisi očevu brigu za izgubljena sina. 


19. DUŽNOSTI PREMA NARODU I DRŽAVI 

Svećenički poglavari, književnici i starješine pošalju k Isusu neke 
od farizeja i herodovaca da ga uhvate u riječi. Ovi dođu i reknu 
mu: »Učitelju, znamo da si istinit i doista učiš Božju nauku bez 

obzira na ikoga, jer ne gledaš tko je tko. Reci nam, dakle, što mi- 
sliš je li slobodno plaćati caru porez ili nije?« A Isus, znajući nji- 
hovu zlobu, reče im: »Što me kušate, licemjeri? Pokažite mi po- 
rezni novac!« Oni mu pruže denar. A Isus ih upita: »Čija je ovo 
slika i natpis?« Odgovore mu: »Careva.« Tada im reče: »Dajte, 
dakle, caru carevo, a Bogu Božje!« (Mt 22, 15 — 21) 

1. Dužnosti u zajednici 

»Nije dobro da je čovjek sam.« Čovjek je društveno biće, to 
znači: sve što mu je potrebno za život, za sreću na zemlji i za vječnu 
sreću, može postići samo ako živi zajedno s drugim ljudima. 

Već po rođenju pripadamo raznim zajednicama: obitelji, naro- 
du, državi. Po krstu pripadamo i Crkvi. 

Svaka zajednica ima poseban cilj i, da bi ga postigla, ima vođe 
i poglavare. Cilj obitelji je: rađanje i odgajanje djece. Roditelji mo- 
raju obitelj voditi, djeca moraju slušati. U svakoj zajednici mora 
postojati red. 

U zajednici imamo međusobne dužnosti: ostale članove zajed- 
nice moramo poštivati i ljubiti, svakome moramo dati ono što mu 
pripada. 

U zajednici imamo dužnosti prema samoj zajednici: moramo se 
pokoravati poglavarima, to jest njezine poglavare moramo poštivati 
i slušati ih i prema svojim mogućnostima moramo nastojati oko 
svega što je cijeloj zajednici na korist. Ali i zajednica, to jest njezini 
poglavari, imaju i prema nama dužnosti: moraju poštivati naša pra- 
va i pomagati nam da postignemo što nam je potrebno, a što bez 
zajednice ne možemo postići. 

2. Dužnosti prema domovini 

Zemlja u kojoj živimo, skupa sa svojim prirodnim i duhovnim 
bogatstvima, naša je domovina. Narod je proširena, velika obitelj. 
Članovi istoga naroda po krvi su srodnici, žive jednakim životom, 
imaju istu kulturu i zato zajedničku narodnu svijest. Domovinu 
moramo ljubiti, to jest unapređivati njezina materijalna i duhovna 
bogatstva i ostati joj vjerni. 

Budući da je narod proširena obitelj, imamo prema njemu slič- 
ne dužnosti kao i prema obitelji. Dok ljubimo svoj narod, ne smije- 
mo druge narode mrziti ili biti im neprijatelji. Svaki je narod član 
obitelji naroda. 

3. Dužnosti prema državi 

Država se brine za opće zajedničko blagostanje: čuva naša pra- 
va i pomaže da svojom marljivošću ostvarimo sebi sretan život. U 
tu svrhu ona donosi zakone i provodi ih; u sporovima sudi te ne- 
pokorne i zločince kažnjava. Brani državljane i domovinu pred ne- 
prijateljima. 

Država ima vlast od Boga. »Nema vlasti osim od Boga.« (Rim 
13, 1) Isus je Pilatu kazao da mu je vlast dana odozgora. Ali država 
nema prava da zapovjedi nešto grešno. Ako bi zapovjedila tako 
nešto, morali bismo više slušati Boga nego ljude. Terete i dužnosti 
mora državljanima nalagati pravedno i nepristrano. 

Tko je u državnoj službi, taj mora raditi po savjesti i po za- 
konu; više se mora brinuti za opće, zajedničko dobro nego za dobro 
pojedinaca. 

Državljani su u savjesti dužni državne poglavare poštivati, za- 
kone izvršavati i prema svojim mogućnostima pridonositi općem, 
zajedničkom dobru, na primjer time da plaćaju porez, služe vojsku, 
brane domovinu. »Svatko neka se pokorava višim vlastima. Tko se 
protivi vlasti, protivi se Božjoj naredbi.« 

I druge države i njihove državljane moramo poštivati i željeti 
im dobro. Svi ljudi su jedna ljudska obitelj. 

ODGOVORI: 1. Zašto je potrebno da živimo zajedno s drugima? 2. Na- 
broji najvažnije zajednice. 3. Što mora imati svaka zajednica? 4. Kakve duž- 
nosti imaju članovi zajednice jedan prema drugome? 5. Kakve prema zajed- 
nici? 6. Kakve dužnosti ima zajednica ili društvo prema svojim članovima? 
7. Kako ljubimo domovinu i svoj narod? 8. Kako se država brine za zajed- 
ničko dobro? 9. Kakve dužnosti ima onaj tko je u državnoj službi? 10. Kakve 
dužnosti imaju državljani? 

NAUCI: 

195. Zašto se moramo pokoravati državnoj vlasti? 

Državnoj vlasti se moramo pokoravati jer je vlast od Boga. 

ZA ŽIVOT: 1. Svojoj domovini i svojem narodu bit ću zahvalan za sve 
što sam dobio od njih. 2. Svoju domovinu, svoj narod i svoj materinji jezik 
nastojat ću upoznati i uvijek ljubiti. 

SVETO PISMO: »Pokoravajte se svakoj ljudskoj ustanovi radi Gospo- 
dina.« (1. Petr 2, 13) »Tako prije svega molim da se čine prošnje, molitve, 
zazivi, zahvaljivanja za sve ljude, za kraljeve i za sve koji su na vlasti, da 
mognemo provoditi tih i miran život u punoj pobožnosti i dostojanstvu.« 

(1. Tim 2, 1) 

ZADAĆA: 1. Promisli što bi učinio za svu našu obitelj. 2. Nabroji neka 
dobra koja si dobio od svojega naroda i svoje domovine i razmisli kako ćeš 
koristiti svojoj domovini. 3. U razgovoru razmisli kako se država brine za 
tvoju sigurnost, za tvoju izobrazbu, za potrebne javne uređaje i što bi ti 
mogao učiniti za zajedničko dobro. 4. Ponovi desetu lekciju iz drugog dijela 
o dužnostima prema Crkvi. 

MOLITVA: Pomolimo se! Molimo te, Gospodine, neprestano čuvaj našu 
domovinu i svjetlom svoje mudrosti prosvijetli sve koji njome vladaju. Neka 
upoznaju što je narodu na korist i to što je pravo neka s tvojom pomoću 
vrše. Po Kristu Gospodinu našemu. Amen. 


20. BRINI SE ZA SVOJE TIJELO I DUŠU 

Kad je izdajnik Juda vidio da su veliki svećenici i narodne starje- 
šine osudili Isusa, pokaja se te povrati trideset srebrnika velikim 
svećenicima i starješinama govoreći: »Sagriješih jer sam izdao ne- 
vinu krv.« Oni mu odgovore: »Sto se to nas tiče? To je tvoja stvar!« 
Tada baci srebrnike u hram i otiđe te se objesi. Pao je na glavu 
i pukao po sredini, tako da mu se prosula sva utroba. 

A svećenički poglavari uzeše srebrnike i nakon vijećanja kupe 
za njih lončarevu njivu za groblje strancima. Zato se ona njiva 
zove do danas krvna njiva. (Mt 27, 3 — 10; Dj. 1, 18) 

1. Poštuj tijelo i život te se brini za njih 

Bog je stvorio čovjekovo tijelo i udahnuo mu život. Zato je 
samo on gospodar našega tijela i našega života. Tijelo je čudesno 
sastavljeno i ono je živo oruđe duše, zato ga moramo poštivati. Još 
je više vrijedno poštivanja zbog toga što je i Sin Božji, kad je po- 
stao čovjek, uzeo ljudsko tijelo i jer je Duh Sveti pri krštenju naše 
tijelo učinio svojim hramom. 

Na sudnji dan Bog će probuditi naša tjelesa, a tjelesa praved- 
nih proslavit će. 

Mrtvo tijelo vrijedno je poštovanja. Zato Crkva s poštovanjem 
pokapa tjelesa. 

48 



Radi svega toga moramo se brinuti za svoje tijelo i za svoj 
život. Krepko, otporno tijelo i zdravlje preduvjet su za dug život. 
Zato moramo tjelesne sile jačati dostatnom hranom i razvijati ih 
primjerenim radom, zdravim sportom, pravodobnim počinkom i od- 
morom. Da sačuvamo zdravlje, moramo se brinuti i za prikladnu 
odjeću, za zdrav stan, za tielesnu snagu, i čuvati se svega što bi 
škodilo zdravlju: prenaporna rada, uživanja škodlj ; "dh pića itd. 

2. Grijesi protiv 
zdravlja i života 

Protiv zdravlja 
griješi tko se za nj ni- 
šta ili premalo brine: 
tko se ne brine za hi- 
gijenske propise, za 
hranu, stan, odmor ili 
tko neće da radi; jed- 
nako tako griješi onaj 
tko škodi zdravlju, npr. 
proždrljivošću, preo- 
bilnim pićem, nečisto- 
ćom, jakom srdžbom, 
neizmjernom žalošću, 
prekomjernim puše- 
njem, pretjeranim 
sportom, uživanjem 
opojnih sredstava ili 
noćnim skitanjem. 

Protiv svojega ži- 
vota griješi onaj tko ga 
bez dostatnog razloga 
stavlja u opasnost: ne 
pridržava se saobra- 
ćajnih propisa i znako- 
va, nedovoljno pripravljen polazi na opasne pothvate, tko neće da se 
liječi ili da se podvrgne bezopasnoj operaciji. Griješi, tko sebe na- 
mjerno rani, ozlijedi ili osakati. Najveći je grijeh protiv života sa- 
moubojstvo. Samoubojica griješi protiv Boga, koji je jedini gospodar 
života. Svoju dušu baca u vječnu propast, svoje ukućane žalosti, 
odbacuje križ koji Bog dopušta za njegovo spasenje. Onome tko sebi 
svjesno oduzme život, Crkva uskraćuje crkveni pokop. 

Ne griješi tko dade operirati neki dio tijela da bi spasio život. 
Zbog dostatnog razloga smijemo, a ponekad i moramo zdravlje ili 
i cijeli život staviti u opasnost, npr. zbog vjere ili dužnosti; svećenik, 
liječnik, bolničko osoblje, vatrogasac ili vojnik moraju vršiti svoju 
dužnost iako bi im zdravlje ili čak i život bili u opasnosti. 

4 Katekizam 

3. Još više nego za tijelo dužni smo se brinuti za dušu 

Ona je vrednija od tijela. Isus kaže: »Što može dati čovjek kao 
otkupninu za svoju dušu?« (Mt 16, 26) Zato se prije svega moramo 
brinuti za spasenje svoje duše. »Tražite najprije kraljevstvo Božje 
i njegovu pravdu.« (Mt 6, 33) Moramo biti pripravni da radije izgu- 
bimo sve na zemlji: novac, zdravlje, službu, slobodu, pa i sam život, 
nego da stavimo u opasnost svoje spasenje: »Što koristi čovjeku 
ako dobije cijeli svijet, a izgubi svoju dušu?« (Mt 16, 26) Da bismo 
se očuvali grijeha, moramo svladati svoja grešna nagnuća i do- 
brim djelima pribavljati sebi spasenje. 

ODGOVORI: 1. Kako se moramo brinuti za svoje tijelo? 2. Cime ško- 
dimo zdravlju? 3. Tko stavlja u opasnost svoj život? 4. Zašto je samoubojstvo 
tako velik grijeh? 5. Tko smije ili čak mora staviti svoj život u opasnost? 
6. Zašto se moramo više brinuti za dušu nego za tijelo? 7. Što sve moramo 
radije izgubiti nego nebo? 

NAUCI: 

196 . Tko je gospodar života i smrti? 

Gospodar života i smrti je samo Bog. 

197. Zašto smo dužni poštivati svoje tijelo? 

Svoje tijelo dužni smo poštivati jer ga je Bog stvorio i posvetio 
i jednom će ga uskrisiti i proslaviti. 

ZA ŽIVOT: Zdravlje i život moraju mi biti vredniji od svih užitaka i 
rekorda. 

SVETO PISMO: »Slavite Boga svojim tijelom.« (1. Kor 6, 20) »Zbog 
neumjerenosti već su mnogi propali. A tko pazi na se, produljuje svoj život.« 
(Sirah 37, 31) »Umiru j srce svoje i drži daleko od sebe žalost! Briga je već 
mnoge usmrtila; od nje nema nikakve koristi. Zavist i srdžba skraćuju život 
i briga čini prije vremena sijedim « (Sirah 30, 23 — 24) 

ZADAĆA: 1. Ponovi događaje o kraju života kralja Saula. 2. Napiši na 
što moraš paziti na cesti i čime vozači stavljaju u opasnost svoj život. 3. Na- 
piši zbog čega su štetni nikotin i alkohol. 

MOLITVA: Udijeli nam. Gospode Bože, da se uvijek radujemo zdravlju 
duše i tijela! 


21. RAD I ZVANJE 

Bog je postavio čovjeka u raj neka ga obrađuje i čuva. Blagoslo- 
vio je muža i ženu i rekao im: »Množite se i napunite zemlju, pod- 
vrgnute je sebi i vladajte nad ribama morskim, nad pticama nebe- 
skim i nad svakim živim bićem što se miče na zemlji.« (Post. 1, 28) 


1. Dužni smo raditi 

Bog je čovjeka postavio za gospodara na zemlji. Već u raju mu 
je zapovjedio neka obrađuje zemlju i neka je podvrgne sebi. Prirod- 
na bogatstva neka radom iskorištava i prirodne sile neka upotreb- 
ljava u svoju korist. Radom je čovjek sličan svome Stvoritelju, koji 
neprestano radi, stvara i čuva. 



Po grijehu u raju rad je postao težak. Bog je rekao: »U znoju 
lica svoga jest ćeš kruh.« Stari poganski narodi smatrali su tjelesni 
rad posve nečasnim, Isus pak je sve do tridesete godine radio te- 
sarski posao. Time je tjelesnom radu vratio čast i posvetio ga. On 
nam je najljepši primjer rada. 

Raditi moramo marljivo, savjesno, ustrajno i u pravo vrijeme. 
Čovjek mora biti gospodar radu, a ne njegov rob. 

2. Rad donosi blagoslov duši i tijelu 

Rad koristi tijelu: njime se uzdržavamo, pribavljamo sebi po- 
trebno i jačamo zdravlje i tjelesne sile. On koristi i duši; raz- 
vija nam duševne sposobnosti, daje nam radost za krepostan ži- 
vot te nas čuva napasti i grijeha. Izvor je veselja, stvara blagostanje 
zajednice. Rad, što ga Božja djeca vrše dobrom nakanom, zaslužan 
je za nebo. 

Počinak i razuman odmor nakon rada također su potrebni i 
korisni za zdravlje. Lijenost i mržnja prema radu vode u grijeh i 
propast. 

3. Izbor zvanja 

Bog je svakom čovjeku u ljudskom društvu namijenio određen 
posao i u tu svrhu dao mu je prikladne tjelesne i duševne sposob- 
nosti — njima ga zove u određeno zvanje. Prije izbora zvanja mo- 
limo za prosvjetljenje, prosudimo svoje sposobnosti i prilike te se 
posavjetujmo s roditeljima i iskusnim ljudima. U svakom poštenom 


50 


51 


zvanju možemo se spasiti i postići savršenstvo. Najlakše ćemo se 
spasiti izaberemo li zvanje u koje nas Bog poziva. Dužnosti svojega 
zvanja moramo posebno brižno obavljati. 

Najuzvišenije zvanje svakoga čovjeka je: Boga slaviti. To mora 
činiti i onaj tko je bolestan ili nesposoban za rad. Zvanje kršćanina 
je: Boga slaviti po Kristu. To činimo lijepim životom, a zajednički 
kod svete Mise, gdje po Kristu Bogu dajemo svaku čast i slavu. 

ODGOVORI: 1. Kako je Bog zapovjedio rad? 2. Kakav je postao rad 
nakon prvoga grijeha? 3. Tko je vratio čast tjelesnom radu? 4. Kako moramo 
raditi? 5. Kako rad koristi tijelu, kako duši? 6. Kako moramo izabrati zvanje? 
7. Koje je najuzvišenije zvanje? 8. Kako ga kršćanin ispunjava? 

NAUČI: 

198. Zašto moramo raditi ? 

Raditi moramo jer Bog zapovijeda rad. 

ZA ŽIVOT: 1. Od mladosti moram se priučiti na koristan rad. 2. Svako 
jutom probudit ću dobru nakanu da sav moj rad kroz čitav dan bude Bogu 
na čast. 

SVETO PISMO: »Tko neće da radi, neka i ne jede.« (2. Sol. 3, 10) »Li- 
jenost upada u dubok san i čovjek nemarljiv mora gladovati.« (Posl. 19, 15) 
»Besposlenost nauči mnogo zla.« (Sirah 33, 28) »Idi k mravu, lijenčino, pro- 
matraj što on čini, postani mudar!« (Posl 6, 6) 

BLAGDAN sv. Josipa Radnika je 1. svibnja. 

SV. BERNARDICA u teškoj bolesti: »Moje je zvanje da sam bolesna.« 

SLOMŠEK: »Rđa izjede željezo, a lijenost mlado tijelo.« 

NARODNE POSLOVICE: 

Lijenost je gnjilost. 

Lijenost je nakaza svih nakaza. 

U radiše svega biše, u štediše još i više. 

Tko rano rani, dvije sreće grabi. 

ZADAČA: 1. Razmisli koji si posao u zadnje vrijeme: a) obavio površno, 
b) obavio mrmljajući, c) posve zanemario. 2. Kakav su posao radili prije no 
što su bili pozvani za apostole: Petar, Andrija, Matej i sv. Pavao? 3. Nacrtaj 
cesarski alat, kojim su se služili sv. Josip i Isus: sjekiru, pilu, kutomjer, vi- 
sak; uz to napiši imena obadvaju svetih radnika. 4. Napiši kakav posao sva- 
kodnevno obavljaju tvoj otac i majka. 

MOLITVA: Djela naša, molimo, Gospodine, milošću tvojom preteci i 
pomoću prati da svaka naša molitva i radnja s Tobom vazda počinje i početa 
da se s Tobom dovrši. Sve na veću slavu Božju! Sve što budem danas radio 
neka bude tebi na slavu. 

22. BRIGA ZA TIJELO I ŽIVOT BLIŽNJEGA 

Neki je čovjek silazio iz Jeruzalema u Jerihon i upao među raz- 
bojnike, koji ga opljačkaše, izraniše i otiđoše, a njega ostaviše na- 
po mrtva. Onim je putem silazio neki svećenik, vidje ga i prođe. 
Tako i levita, kad je bio kraj tog mjesta, vidje ga i prođe. A putu- 
jući neki Samaritanac dođe do njega, vidje ga i sažali mu se. I 
pristupi k njemu, zavi mu rane, zali uljem i vinom, posadi ga na 
svoje živinče, dovede ga u gostionicu i pobrinu se za njega. I su- 
tradan izvadi dva đenara, dade ih gostioničaru i reče: Brini se za 
njega, i što više potrošiš, platit ću ti kad se vratim. (Lk 10, 30 — 35) 

1. Poštuj tijelo i život bližnjega 

Za zdravlje i život bližnjega moramo se brinuti baš tako kako 
se brinemo i za sebe. Bližnjemu koji se nalazi u nevolji dužni smo 



pomoći. Isus zapovijeda da činimo tjelesna djela milosrđa. Prema 
tim djelima on će nam na sudnjem danu suditi i kazat će: »Što ste 
god učinili jednome od moje najmanje braće, meni ste učinili.« 
(Mt 25, 40) 

2. Grijesi protiv života i zdravlja bližnjega 

Griješi onaj tko se ne brine za život i zdravlje bližnjega koji 
je u nevolji; tko škodi zdravlju ili životu bližnjega, na primjer: ne- 
pravedno ga tuče, rani ga, žalosti ga, surovo s njime postupa i time 
mu ogorčava život. Griješi tko stavi u opasnost život bližnjega, na 
primjer: na cesti ne vozi po saobraćajnim propisima. Tko bližnjega 
nepravedno ubije, taj čini u nebo vapijući grijeh. Beg je rekao 
Kajinu: »Krv tvojega brata viče k meni sa zemlje.« 

Grijeh je i sve što u radu vodi u te grijehe: srdžba i neprijatelj- 
stvo, zavist i sumnjičenje, svađe i pogrde. Grijeh je i željeti neko- 
me smrt. 



Ubiti nekoga ipak nije grijeh u ova tri slučaja: 

a) u nužnoj samoobrani, tj. kad se od nepravednog napadača 
obranimo time da ga, ako je potrebno, ranimo ili ubijemo; b) u pra- 
vednom ratu smiju vojnici neprijatelja i ubiti; c) državna vlast smi- 
je, radi sigurnosti ostalih, teške zločince kazniti i smrtnom kaznom. 

I životinje smijemo ubiti ako je potrebno, ali ih ne smijemo 
mučiti. Tko bezobzirno muči životinje, postaje bezosjećajan i za 
trpljenje bližnjega. 

3. Više nego za tijelo moramo se brinuti za dušu bližnjega 

Isus je svoj život žrtvovao da bi se ljudi spasili. I mi se moramo 
brinuti za spasenje bližnjega. Možemo mu pomoći molitvama, rije- 
čima, primjerom i radom. Crkva nam preporuča duhovna djela mi- 
losrđa. 

Škodi duši bližnjega tko ga sablazni. Sablažnjavanjem bližnjega 
griješi onaj tko svojim vladanjem navodi bližnjega na grijeh, npr. 
tko u prisutnosti bližnjega ružno govori, daje mu loš primjer, daje 
mu loše knjige, odvodi ga u loše društvo. Još više griješi tko dru- 
gog namjerno navede na grijeh. Isus govori o sablazni: »Tko sa- 
blazni jednoga od ovih malih koji vjeruju u mene, bolje bi mu bilo 
da si objesi mlinski kamen za vrat i da se baci u morske dubine.« 

Griješi onaj tko je sukrivac tuđih grijeha: tko savjetuje grijeh 
ili ga zapovijeda, tko zagovara ili hvali grijeh, opravdava ili o nje- 
mu šuti, tko bi ga mogao zapriječiti, a pogotovo tko u grijehu i dje- 
lotvorno sudjeluje. Takve grijehe nazivamo »tuđim grijesima«. 

Tko je naškodio tijelu ili duši bližnjega, dužan je prema svo- 
jim mogućnostima štetu popraviti. Tko je naškodio duši, neka štetu 
popravi riječima i lijepim primjerom, a napose neka moli za bliž- 
njega. 

ODGOVORI: 1. Nabroji sedam tjelesnih djela milosrđa. 2. Tko grijesi 
protiv života bližnjega? 3. Kakav je grijeh ubojstvo? 4. Kada nije grijeh ubiti 
nekoga? 5. Sto u radu dovodi do grijeha protiv bližnjega? 6. Kako moramo 
postupati sa životinjama? 7. Nabroji sedam duhovnih djela milosrđa. 8. Sto 
govori Isus o sablazni? 9. Tko sablažnjava druge? 10. Tko je sukrivac tuđih 
grijeha? 11. Kako moramo popraviti sablazan? 

NAUCI: 

199 . Sto je dužan učiniti onaj tko nanese štetu tijelu ili duši bližnjega? 

Tko nanese štetu tijelu ili duši bližnjega, dužan ju je, prema svo- 
jim mogućnostima, popraviti. 

ZA ŽIVOT: 1. Kako ne smije proći nijedan dan bez molitve, tako ni bez 
dobrog djela za bližnjega. 2. Nikad neću mučiti životinje niti uništavati 
cvijeće. Neka žive jer im je Bog dao život. 

SVETO PISMO: »Blago milosrdnima jer će postići milosrđe. (Mt 5, 7) 
»Pazimo jedan na drugoga, da se potičemo na ljubav i dobra djela.« (Hebr 
10, 24) »Dok imamo vremena, činimo dobro svima, posebno onima koji po za- 
jedničkoj vjeri pripadaju istoj zajednici.« (Gal 6, 10) »Tko se smiluje siro- 


mahu, posuđuje Gospodu i platit će mu za njegovo dobročinstvo.« (Posl. 19, 17) 
»Pravednik se brine za ono što treba njegovo živinče, a u bezbožnika je srce 
bez osjećaja.« (Posl 12, 10) 

ZADAĆA: 1. Potraži u Sv. Pismu ili u životu svetaca kakav primjer za 
neka tjelesna i duhovna djela milosrđa, 2. Posebno nabroji kakva je djela 
ljubavi radio Isus. 3. Razmisli kakva ćeš dobra djela vršiti među suučenici- 
ma (povest ćeš ih sa sobom u crkvu na sv. Misu, sv. ispovijed, svetoj pričesti, 
upozorit ćeš ih na dobru knjigu ili im je posuditi, razveselit ćeš ih u igri, 
pomoći im pri učenju, mlađe ćeš učiti molitvi ili kršćanskom nauku, molit 
ćeš za njih ... 4. Napiši koje su ti knjige i koji filmovi najviše koristili i rado 
bi ih preporučio drugima. 

MOLITVA: Molimo također, kako hoćeš, o Bože, da molimo, za prija- 
telje i neprijatelje svoje, za zdrave i bolesne, za sve žalosne i nevoljne kršća- 
ne, za žive i mrtve. 


23. STIDLJIVOST I ČISTOĆA 


Noa poče obrađivati zemlju i zasadi vinograd. Kad je pio vino, 
opio se i ležao je otkriven u svojem šatoru. Ham, otac Kana- 
anaca, promatrao je golotinju oca svojega i kaza to obojici svoje 
braće vani. A Sem i Jafet uzeše plašt i metnuše ga obojica na 

svoja ramena, stupise natraške unutra i pokriše njime golotinju 
svojega oca. Lice njihovo bilo je pri tom natrag okrenuto, tako da 
ne vidješe golotinju svojega oca. A kad se Noa rastrijeznio od vina 
i doznao što mu je bio učinio njegov najmlađi sin, prorekao mu 
je nesreću zbog njegove zloće, a Sema i .Tafeta je blagoslovio. 
(Post 9. 20—27) 

1. Stidljivost 

Čovjekovo tijelo i sve njegove dijelove i sile stvorio je Bog. A 
sve što je Bog stvorio dobro je. Zato je čitavo tijelo sa svojim dije- 
lovima dobro i lijepo. Prirodni osjećaj stidljivosti nuka nas na to 
da spolne organe pokrivamo. Bog zapovijeda da te organe bez po- 
trebe i lakomisleno ne otkrivamo, ne gledamo i ne dotičemo. Kada 
tako postupamo, stidljivi smo. Tko se pak te zapovijedi ne drži, taj 
je bestidan. Također, tko o tim stvarima bez potrebe misli ili bez 
potrebe govori, i on je bestidan. Ono što je potrebno za tjelesno 
zdravlje i snagu nije grijeh. Ako li koga nehotice vidimo razotkrita, 
odvratimo pogled. Stidljivost čuva spolne sile od zloupotrebe. 

2. Čistoća 

Bog hoće da imamo poštovanje pred tajnama novoga života, pa 
zato i pred silama koje probuđuju novi život. On hoće da ih ne 
zloupotrebljavamo. Tko te sile ne zlorabi, taj je čist, tko čini suprot- 
no, griješi nečisto. Griješi protiv čistoće tko sam ili s drugima nešto 
nečisto čini ili na sebi dopusti, tko se bez potrebe stavlja u opasnost 
da bi zlorabio spolne sile, npr. tko svojevoljno nešto nečisto misli, 
želi, gleda, riše, govori, sluša ili čita. Dotle dok nastojimo nečiste 
misli ili želje odbijati, dotle nemamo grijeha, nego, dapače, zasluge 
pred Bogom. 

Čistoća daje čovjeku osobit čar i ljepotu. Čiste duše Bog po- 
sebno ljubi. Krist ih naziva blaženima: »Blago čistima u srcu jer 
će oni Boga gledati.« (Mt 5, 8) 

Nečistoća je velik grijeh i za čovjeka naročito poguban jer obeš- 
čašćuje dušu i tijelo i jer iz njega izviru mnogi dru t grijesi i ne- 
sreće. Nečistoća vodi u mržnju na Boga i Božje stvar u duhovnu 
lijenost, zamračuje razum i slabi volju, često dovodi do nevjere, u 
očaj i okorjelost na samrtnom času. Mnogo puta su posljedice neči- 
stoće bolesti i sramota. 

3. Čistoću čuvamo 

ako smo u svemu stidljivi. Stidljivost je ograda koja čuva vrt 
čistoće. Moramo paziti na svoje oči i uši, nametljive neuredne misli 
odlučno odbijati i svladavati svoje nagone. Prava zaposlenost, red, 
umjeren sport, koji jača tijelo, umjerenost u jelu i piću, sve to mno- 
go pomaže da živimo čisto. Napasti se moramo oprijeti već u po- 
četku i misli svratiti na druge stvari. 


\ 


Da sačuvamo čistoću, moramo se čuvati svega što vodi u neči- 
stoću. U nju pak dovodi sve što je besramno: loše štivo, nepristojne 
slike, filmovi i televizijske predstave, neuredne izložbe, nepristojno 
odijevanje, nepristojni plesovi, razuzdane zabave i veselice, pa i 
neurednost u jelu i piću, loše društvo, prevelika intimnost s oso- 
bama drugog spola, besposlenost, lijenost i mekoputnost. 

Osobito pak moramo moliti za čistoću, redovito se ispovijedati 
i često se pričešćivati. Djetinjom ljubavlju moramo se za čistoću 
preporučivati bi. Dj. Mariji. 

ODGOVORI: 1. Tko je stidljiv? 2. Tko je bestidan? 3. Tko griješi protiv 
čistoće? 4. Zašto je čistoća tako važna? 5. Zašto je nečistoća tako pogubna? 
6. Sto izvire iz nečistoće? 7. Nabroji opasnosti koje dovode u nečistoću. 


NAUČI: 

200. Zašto moramo brižno čuvati čistoću? 

Čistoću moramo brižno čuvati zato jer ona čovjeku daje posebnu 
ljepotu i jer Bog posebno ljubi čiste duše. 

201. Kako čuvamo čistoću? 


Čistoću čuvamo tako da smo stidljivi, da se u svakoj napasti odmah 
svladamo, da svaku grešnu priliku izbjegavamo te da si molitvom 
i čestom svetom pričešću pribavimo Božju pomoć. 

ZA ŽIVOT: Odlučnom voljom i srdačnom pobožnošću želim se boriti za 
čistoću, taj najljepši cvijet mladosti. 


SVETO PISMO: »Bdijte i molite se da ne padnete u napast.« (Mt 26, 41) 
»Izbjegavajte nečistoću.« (1. Kor 6, 18) »Ne znate li da ste hram Božji i da 
Duh Božji stanuje u vama? A tko razara hram Božji, njega će Bog razoriti, 
jer je svet hram Božji, a taj ste vi.« (1. Kor 3, 16) »Bludnost i svake vrste 
nečistoće ili lakomosti neka se i ne spominju medu vama, kao što i dolikuje 
svetima! Ni prostaštvo, ni ludi razgovori, ni nepristojne šale — što sve nije 

bilo na mjestu — već radije zahvaljivanje! Jer ovo znajte dobro: nijedan 
bludnik, nijedan nečisnik, nijedan lakomac — to je idolopoklonik — nema 
dijela u Kristovu i Božjem kraljevstvu.« (Efež 5, 3 — 5) »Nečisnici će imati 
svoj dio u jezeru što gori sumpornim ognjem.« (Otkr 21, 8) 

ZAPAMTI: Čistoća je Božji dar, onima koji ga pravo mole, Bog ga ne 
uskraćuje. (Rimski katekizam) Ne pitaj suučenike i drugove kako dolaze na 
svijet djeca, nego radije roditelje ili dobre starije rođake. 

PRIMJERI: sv. Josip, sv. Alojzije, sv. Stanislav, sv. Marija Goretti. 

ZADAĆA: 1. Ponovi događaje: a) o Josipu egipatskome u Putifarovoj 
kući, b) o kazni Sodome i Gomore zbog nečistoće, c) o čistoj Suzani. 2. Ispripo- 
vijedaj u kakve je nove grijehe zaveo Davida nečisti pogled. 3. Nacrtaj zi- 
danu ili željeznu ogradu oko vrta u kojem cvatu ljiljani i ispod toga napiši: 
Stidljivost je zid čistoće. 4. Reci što ćeš učiniti ako suučenici budu nepri- 
stojno govorili, pokazivali nepristojne slike, nagovarali te da gledaš nepri- 
stojan film, ili te čak htjeli navesti na nečisti grijeh. 

MOLITVA: O Gospodo moja, o Majko moja! Tebi se sasvim prikazujem, 
pa da ti se pokažem odanim, posvećujem ti svoje oči, svoje uši, svoja usta, 
svoje srce, upravo svega sebe. Kad sam, dakle, sav tvoj, o premila Majko, 
čuvaj me i brani me kao stvar i svojinu svoju. O Marijo, bez grijeha začeta, 
čuvaj me čistoga u duši i u tijelu. (Sv. Alfonz Lig.) 

PJESMA: 

K tebi oči podižemo, Djevo sveta, Djevo čista: 

Ti si sjajna ona zvijezda koja spasom nama blista. 

Kad nas strasti bura vije, kad nas studen grijeha bije, 

Ti si, djevo, sunce naše što nas zlatom zorom grije! 

(HCP Zgb. 1960, str. 141) 


24. DUŽNOSTI OŽENJENIH I NEOŽENJENIH 

Približiše se Isusu farizeji s nakanom da ga kušaju te ga upitaše: 
»Je li dopušteno čovjeku otpustiti svoju ženu s kojeg mu drago 
razloga?« On im odgovori: »Zar niste čitali da ih je Stvoritelj, kad 
ih je u početku stvorio, »stvorio muško i žensko« i da je rekao: 
»Zato će čovjek ostaviti oca i majku te će prionuti uz svoju ženu, 
pa će dvoje biti jedno tijelo?« Prema tome, oni nisu više dva, 
nego jedno tijelo. Dakle, što je Bog sjedinio, neka čovjek ne ra- 
stavlja. (Mt 19, 3—6) 

1. Mladić i djevojka 

po Božjoj volji s vremenom dozrijevaju u muža i ženu. Kad 
se počnu javljati sile koje ih Čine sposobnima za ženidbu, moraju 
ih obuzdavati i svladavati. Poštivati moraju sebe i jedno mora po- 
štivati drugo. Neka se međusobno vladaju jednostavno i naravno, 
ali neka nikad ne budu intimni. Bog želi da se nesmetano razvijaju 


u zreloga muža i ženu. Prerano ili lakomisleno znanje, pa i poigra- 
vanje s ljubavlju, ozbiljna je opasnost za čistu mladost i često ništi 
sreću za sav život. Ljubav koja će ih dovesti do oltara mora biti 
sveta i sposobna za odricanje. Dosljedan život po vjeri je najbolja 
sigurnost čiste mladosti i najbolja priprava na ženibu. 

2. Muž i žena u braku 

Muž i žena se razlikuju jer imaju i različite dužnosti u životu. 
Po Božjoj volji neka se međusobno dopunjuju i pomažu. Stvoreni 
su na Božju sliku, zato se moraju međusobno poštivati. U braku mo- 
raju muž i žena u ljubavi i svetosti zajedno živjeti te djeci davati 


život i dobar odgoj. Kršćanske roditelje pri tom pomaže milost, ko- 
ju su primili sakramentom ženidbe. Roditelji i djeca neka u ljubavi 
sretno skupa žive i neka jedni druge lijepim primjerom potiču ispu- 
njavanju Božje volje. 

Tko prekrši bračnu vjernost, čini preljub. To je težak grijeh i 
velika nesreća za bračnog druga i njihovu obitelj. Taj grijeh nastaje 
već i grešnim mislima i željama, zato ih Bog u svojoj devetoj za- 
povijedi zabranjuje: »Ne poželi tuđeg ženidbenog druga!«, a Krist 
govori: »Svaki koji s požudom pogleda ženu već je u svom srcu s 
njom učinio preljub.« (Mt 5, 28) 

3. Neoženjeni 

Tz različitih razloga neki ostaju neoženjeni: neki zbog slabog 
zdravlja, drugi zbog svojih ukućana, a neki zbog svojega zvanja. 
Životnu sreću i zadovoljstvo nalaze u posvemašnjem predanju tom 
svome zvanju. 

Mnogi pak ostaju neoženjeni zato da bi se posve posvetili Kri- 
stu i radu za njegovo kraljevstvo. To su svećenici, redovnici i re- 
dovnice. Žrtve Bogu posvećenih duša Bog posebno obilno naplaćuje. 

ODGOVORI: 1. Kako se moraju vladati mladić i djevojka jedno prema 
drugome? 2. Zašto je i poigravanje s ljubavlju i prerano upoznavanje tako 
nesigurno? 3. Zašto se muž i žena moraju međusobno poštivati? 4. Tko griješi 
preljubom? 5. Sto govori Krist o preljubu? 6. Zašto i zbog čega neki ostaju 
neoženjeni? 

NAUCI: 

202. Koje su dužnosti bračnih drugova? 

Dužnosti bračnih drugova jesu da žive u ljubavi i vjernosti dok 
ih smrt ne rastavi i da se brinu za odgoj i sreću djece. 

ZA ŽIVOT: Da očuvam zdravu i čistu mladost, ravnat ću se po pravilu: 
ođupri se u početku! 

SVETO PISMO: »Ništa ne pretegne čistu dušu.« (Sirah 26, 15) »Sinko 
moj, očuvaj sebi cvijet mladosti svoje zdravim!« (Sirah 26, 19) »Ima takvih 
koji se odriču ženidbe poradi kraljevstva nebeskoga.« (Mt 19, 12) 

ZADAĆA: 1. Nabroji koje dužnosti u životu ima u prvom redu muž, a 
koje žena. 2. Napiši sebi nekoliko pravila za život da bi očuvao čistu mladost. 
3. Potraži u Svetom Pismu nekoliko uzornih muževa i žena. 


25. PRIVATNO VLASNIŠTVO 

Isus je govorio ovu prispodobu: Jedan je bogat čovjek imao njivu, 
koja mu je nosila bogat prihod. Tada je mislio u sebi: što da či- 
nim? Nemam u što sabrati svoju ljetinu. Ovako ću učiniti: srušit ću 
svoje žitnice i sagradit ću veće. U njih ću sabrati sav prihod svoj 
i sva dobra svoja. Onda ću kazati duši svojoj: »Dušo moja, imaš 
veliko imanje na mnogo godina, otpočini! Jedi i pij i uživaj!« Ali 
Bog mu reče: »Luđače, još ove noći tražit ću tvoju dušu od tebe! 
Kome će tad pripasti što si nakupio?« Tako biva onome koji sebi 
zgrće blago mjesto da bude bogat u Boga, (Lk 12, 16 — 21) 

1. Bog je vrhovni gospodar svih stvari 

Bog je stvorio sve stvari, zato je on njihov \snik, njihov 
vrhovni gospodar. Sa svojim stvarima može poštuj ' kako hoće. 
»Moj je svijet i sve što ga napunja.« »Moja je zemlja . govori Bog. 
No on se očinskom ljubavlju brine za ljude. Mnoštvo stvari na zem- 
lji stvorio je za^ čovjeka i njemu ih poklonio da s njima živi. Čo- 
vjek je slika Božja — zato ga je Bog postavio za gospodara na zem- 
lji. Prvim je ljudima rekao: »Podvrgnite sebi zemlju i vladajte nad 
svakim živim bićem.« Tako je sva naša imovina Božji dar, za koji 
moramo biti Bogu zahvalni. 

2. Privatno vlasništvo 


Bog, otac svih ljudi, predao je zemaljske stvari čitavom ljud- 
skom rodu da bi po njima svi mogli preživjeti. Prva, dakle, svrha 
svih stvari na zemlji jest da služe čitavom čovječanstvu. Budući da 
roditelji imaju dužnost brinuti se za obitelj, svaka obitelj ima pravo 
na toliku privatnu imovinu da se može prehraniti i razumno opskr- 
biti za slučaj bolesti i za budućnost. 

I pojedinac ima također pravo od Boga da stekne i posjeduje 
toliko privatne imovine da može prehraniti sebe i obitelj. Bez vlas- 
ništva čovjek ne bi nikad bio siguran za budućnost, ne bi se mogao 
izgrađivati i ne bi imao veselja za rad i poduzetnost. Samo ako ima 
privatnu imovinu, čovjek može živjeti u miru i napredovati. 

Svatko ima pravo da pošteno stječe imovinu, ali tako da se pri 
tom ne ogriješi o pravednost ili ljubav prema bližnjemu. Zato je 
protiv volje Božje ako netko prisvoji i posjeduje toliko da drugi ne 
mogu svojim radom preživjeti. 

Pri stjecanju imovine ne smijemo biti gramzljivi ili lakomi. 
Imovinu stječemo: najviše radom, zatim prirodnim prirastom, kup- 
njom, zamjenom, nasljedstvom i poklonom. Tko sebi prisvoji nešto 
na nepošten način, na primjer krađom ili otimačinom, to nije 
njegovo. 

3. Upotreba vlasništva 

Sve što nam je Bog predao moramo upotrebljavati prema nje- 
govoj volji. Tako činimo ako upotrebljavamo imovinu: za stvarne 
potrebe, kao što su odijelo, hrana itd. pa i za poštenu razonodu i za 
dobra djela. 

Budući da je Bog dao zemaljske stvari za sve ljude, ne smijemo 
svoju imovinu neograničeno gomilati ili se njome služiti na štetu 
općeg dobra. 

Svojom imovinom moramo pomagati bližnjemu u nevolji. Od 
nje moramo davati doprinos i za potrebe Crkve. Pri upotrebi imo- 
vine ne smijemo privezati srca tako da bismo zaboravili vrednije 
stvari. Stvari na zemlji služe za to da sačuvamo svoj život, koji 
brzo prolazi, a naš cilj je Bog. Isus opominje na opasnost bogatstva. 
Zahtijeva da budemo siromašni duhom, to jest da ne budemo pri- 
vezani uz stvorenja, a savršeno siromaštvo preporuča. 

Bogatom je mladiću rekao: »Ako hoćeš da budeš savršen, idi, 
prodaj svoje imanje i daj siromasima i imat ćeš blago na nebu.« 
(Mt 19, 21) Zato se, na primjer, redovnici, radi Boga, svojevoljno 
odriču vlasništva. 

ODGOVORI: 1. Zašto je Bog vrhovni gospodar svih stvari? 2. Zašto je 
čovjek gospodar stvari na zemlji? 3. Zašto obitelj ima pravo na vlasništvo, 
a zašto pojedinac? 4. Koliko najmanje ima pravo svatko posjedovati? 5. Kako 

pošteno stječemo imovinu? 6. Čega se moramo držati i čega čuvati pri stje- 
canju imovine? 7. Čega se moramo čuvati u upotrebi vlasništva? 8. Tko živi u 
svojevoljnom siromaštvu? 


NAUCI: 

203. Kako se brinemo za svoju imovinu? 

Za svoju imovinu se brinemo tako da je pošteno stječemo i njome 
se služimo po Božjoj volji. 

204. Kako upotrebljavamo imovinu po Božjoj volji? 

Imovinu upotrebljavamo po Božjoj volji za stvarne potrebe i za 
dobra djela. 

ZA ŽIVOT: »Rođen sam za više stvari.« (Geslo sv. Stanislava Kostke) 

SVETO PISMO: »Bolje je malo s pravdom nego velik dohodak s ne- 
pravdom.« (Posl 16, 18) »Ne daj mi ni siromaštva ni bogatstva! Daj da uživam 
svoj komadić kruha! Inače bih najevši se mogao zanijekati tebe ili osiroma- 
šivši postati kradljivac.« (Posl 30, 8 — 9) »Imaš li mnogo, podaj obilno! Imaš 
li malo, gledaj da i to malo dadeš rado!« (Tob 4, 9) »I zato ne pitajte Što ćete 
jesti i što ćete piti i ne uznemirujte se! Za sve se to brinu neznabošci. Otac 
vaš zna što vam treba. Nego tražite kraljevstvo njegovo i to će vam se dodati.« 
(Lk 12, 29—31) »Tko ima dobra ovoga svijeta i vidi svoga brata u potrebi, te 
pred njim zatvori svoje srce, kako ostaje u njemu ljubav Božja?« (1. Iv 3, 17) 

ZADAĆA: 1. Ispitaj svoju savjest s obzirom na to kako postupaš s onim 
što posjeduješ (s odjećom, knjigama, bilježnicama, novcem, igračkama). Da li 
stvaraš roditeljima nepotrebne troškove? Da li si im zahvalan za ono što su 

s mukom stekli za tebe? Jesi li drugima zavidan? Da li si darežljiv, zahvalan 
Bogu za sve, pa i za hranu? I da li za to prije jela moliš? 2. Napiši kako je 
vaša obitelj stekla obiteljsku imovinu i kako je povećava. 3. Napiši poznate 
primjere iz svoje okoline, kako ljudi zloupotrebljavaju imovinu. 4. Nabavi 
sebi štednu kuticiju ili štednu knjižicu i marljivo štedi. 

MOLITVA: O Bože, daj da pod tvojim vodstvom i ravnanjem tako upo- 
trebljavamo vremenita dobra da ne izgubimo vječnih. (3. nedjelja po Du- 
hovima) 


26 . TUĐE I DRUŠTVENO VLASNIŠTVO 

Tobija je umoran stigao kući. Legao je uza zid i zaspao. Kad je 
spavao, pade mu na oči iz lastavičjeg gnijezda topla nečist i po- 
malo je posve oslijepio. 

Da bi mogli preživjeti, njegova je žena išla svaki dan na tka- 
nje i donosila je kući što je radom svojih ruku zaslužila. Jednoga 



je dana dobila jare i donijela ga kući. Kad je njezin muž čuo nje- 
govo blejanje, reče: »Da nije ukradeno? Ako jest, neka se vrati 
njegovu gospodaru, jer ukradeno ne smijemo ni jesti ni dotak- 
nuti.« Žena mu odvrati: »Dobila sam ga kao dar, povrh plaće.« 
(Tob 2, 10—23) 


63 


1. Tuđe vlasništvo 

Kao što ja imam pravo na vlasništvo, isto tako imaju pravo i 
drugi, svaki za sebe i svi zajedno. Stvari koje su drugi na pošten 
način stekli njihovo su vlasništvo, dakle su tuđa imovina. 

Isto tako i društvo čuva i preuzima neke svima potrebne stvari, 
osobito javne uređaje. To je, prema tome, društvena imovina. Njo- 
me upravljaju razna društva, ponajprije država, općina, poduzeća. 
Bog je u sedmoj zapovijedi zaštitio i tu imovinu. Zapovijeda da sva- 
kome ostavimo, dademo i učinimo što mu pripada. 

Tko tuđom imovinom upravlja ili je čuva ili upotrebljava, mora 
s njome postupati kao sa svojim vlasništvom. Isto tako moramo po- 
stupati s imovinom koja je društveno vlasništvo. Što smo posudili, 
moramo vratiti nepokvareno i pravodobno. Na vrijeme moramo pla- 
ćati i dugove. Svakom radniku moramo dati pravednu plaću i ne 
smijemo je odgađati. Nađenu stvar moramo vratiti vlasniku ako ga 
možemo pronaći. 

2. Grijesi protiv tuđeg vlasništva 

Protiv vlasništva bližnjega ili društva griješi onaj tko nepra- 
vedno prisvoji tuđu imovinu. Krade tko potajno i nepravedno uzme 
tuđu stvar. Pljačka tko je uzme nasilno i nepravedno. Tko je u kraj- 
njoj nevolji, smije uzeti što mu je potrebno da bi sačuvao život. 

Lihvari onaj tko 
zloupotrebljava ne- 
volju bližnjega. Pro- 
tiv tuđe imovine gri- 
ješi tko je namjerno 
oštećuje. Nepravedno 
stečena dobra ne smi- 
jemo uzeti svjesno, 
ni sakrivati. Tko tako 
radi, sukrivac je gri- 
jeha protiv tuđeg 
vlasništva. Sukrivac 
je i tko je dužan da 
čuva tuđu imovinu, a 
šuti o krađi, prevari 
ili pljački. 

Smrtno griješi 
tko prisvoji ili svjes- 
no ošteti toliko tuđe 
imovine koliko je 
bližnjemu potrebno 
za jednodnevno uzdr- 
žavanje, ili prisvoji 
veliku svotu ili nači- 

ni veliku štetu. Smrtno griješi i sitnim krađama i prevarama tko 
ima nakanu da malo po malo prisvoji veću svotu, ili tko primijeti 
da čini veliku štetu pa i dalje pomalo krade ili vara. 

Grijesi protiv tuđeg vlasništva počinju u mislima i željama. 
Zato i njih Bog posebno zabranjuje u desetoj zapovijedi: Ne poželi 
nikakve tuđe stvari. 

Tko nepravedno prisvoji tuđu imovinu, mora je vratiti, i to 

3. Vraćanje 

vlasniku ili nasljednicima. Ako ih ne može pronaći, mora nepra- 
vedno stečeno dati u dobre svrhe, na primjer za siromahe, za crkvu, 
za svete Mise. 

Tko je namjerno oštetio tuđu imovinu, mora počinjenu štetu, 
koliko mu je moguće, popraviti. Tko ne može svu štetu popraviti 
najedanput, dužan ju je popraviti postepeno. 

Tko ne može vratiti, a to bi uistinu htio, grijeh mu se oprašta 
i bez vraćanja ako se iskreno kaje. Ako je više krivaca, svi su odgo- 
vorni za vraćanje. 

ODGOVORI: 1. Što zapovijeda sedma Božja zapovijed? 2. Kako moramo 
postupati s posuđenim stvarima? 3. Kako s nađenima? 4. Tko krađe, tko vara, 
tko pljačka, tko lihvari? 5. Tko je sukrivac grijeha protiv tuđeg vlasništva? 
6. Kad je krađa ili oštećenje tuđe imovine smrtni grijeh? 7. Tko griješi protiv 
desete Božje zapovijedi? 8. Kome moramo vratiti tuđu stvar? 9. Kako se 
oprašta grijeh onome tko ne može vratiti ili štetu popraviti? 10. Tko je du- 
žan popraviti štetu ako je više krivaca? 

NAUCI: 

205. Tko griješi protiv tuđeg vlasništva? 

Protiv tuđeg vlasništva griješi onaj tko nešto nepravedno prisvoji 
ili svojom krivnjom ošteti. 

206. Što mora učiniti onaj tko je oštetio tuđe vlasništvo? 

Tko je oštetio tuđe vlasništvo, mora tuđe dobro vratiti i počinjenu 
štetu popraviti. 

ZA ŽIVOT: Brižno ću se čuvati i najsitnijih krađa, pa i onih iz slado- 
kusja. 

SVETO PISMO: »Tko steče nepravedan dobitak, razara svoju kuću.« 
(Posl 15, 17) »Lažna su mjerila Gospodu mrska.« (Posl 11, 1) »Tko je vjeran 
u najmanjoj stvari, taj je vjeran i u velikoj; tko je nevjeran u najmanjoj 
stvari, taj je nevjeran i u velikoj.« (Lk 16, 10) »Ili ne znate da nepravednici 
neće baštiniti kraljevstva Božjega?« (1 Kor 6, 9) 

TUMAČENJE: 1. Krađe i tko tuđu stvar slomi, pronevjeri, upotrebljava 
struju bez brojila, upotrebljava neprijavljen radio ili televizor. 2. Vara 
tko upotrebljava netočnu mjeru ili vagu, plaća s krivotvorenim novčanicama, 
krivotvori dokumente, zataji važne mane kod stoke, ulijeva vodu u mlijeko, 
laž ju ili krivim svjedočenjem dođe do mirovine ili potpore, ne učini ono 
što bi morao učiniti, tko nešto zanemari ili loše učini, tko se vozi u vlaku ili 
autobusu bez karte. 


5 Katekizam 

PRIMJER ZA OPOMENU: Juda Iškarijotski »je bio tat i imao je kesu i 
nosio je što se u nju metalo.« (Iv 12, 6) Na kraju je za 30 srebmika izdao 
Isusa i objesio se. 

SVETI IVAN VIANNEY : Znam dva sigurna puta do siromaštva: ako ra- 
dimo u nedjelju ili ako krademo. 

ZADAĆA: 1. Kaži i napiši kamo ćeš odnijeti što si našao kod kuće na 
stepenicama, u crkvi, na cesti? 2. Pogledaj kod kuće da nisi zaboravio vra- 
titi posuđenu knjigu. 3. Što ćeš preporučiti da suučenici ne bi oštećivali jav- 
ne uređaje, povaljali žito i krali voće? 4. Koju društvenu imovinu upotreblja- 
vaš svaki dan? (Školu, cestu, željeznicu . . .) 

27. ISTINOLJUBIVOST I VJERNOST 

Prorok Elizej je očistio od gube vojskovođu Naamana. Ovaj ga je 
silio da uzme za to plaću, ali Elizej ju je odbio. Prorokov sluga 
Giezi potrči za vojskovođom kad je odlazio da bi štogod dobio od 
njega. Lagao je: »Šalje me moj gospodar da ti kažem: upravo sad 
stigoše k meni dva mladića. Daj mi za njih talenat srebra i dvoje 
svečane haljine.« Naaman ga je prisilio da je uzeo dva talenta 
i dvoje haljine. Kad je Giezi došao pred svoga gospodara, upita 
ga Elizej: Odakle dolaziš, Giezi? On odgovori: »Sluga tvoj nije bio 
izašao.« Elizej mu reče: »Nisam li bio u duhu ondje kad se netko 
iz svojih kola nagnuo tebi? Nisi li ti uzeo novac i haljine? I zato 
guba Naamanova neka prione vječno za te i za tvoje potomstvo.« 
(2. Kr. 5) 

1. Istinoljubivost 

Među svim stvorenjima samo ljudi imaju dar govora. Tako mo- 
gu svoje misli izreći drugima. Govor je velik Božji dar. Ako govo- 
rimo i radimo tako kako mislimo u srcu, onda smo istinoljubivi. 
Uvijek moramo govoriti istinu da možemo u zajedničkom životu 
imati povjerenje jedan prema drugome te tako u miru zajedno ži- 
vjeti i jedan drugoga pomagati. Bog, koji je savršeno istinoljubiv ili 
uvijek istinit, te govori istinu i ne može varati, traži da i mi budemo 
istinoljubivi. Zato moramo biti otvoreni i iskreni. Naša unutarnja 
misao i vanjska riječ moraju se podudarati. Istinoljubivost je znak 
plemenitog značaja. Neizmjerno istinitom Bogu vjerujemo, u isti- 
noljubiva čovjeka imamo povjerenje. 

2. Grijesi protiv istinoljubivosti 

Protiv istinoljubivosti griješi onaj tko laže, to jest tko svjesno 
govori drugačije nego misli. Nikad nije dopušteno lagati, pa ni onda 

kad bi laž koristila nama ili drugome, pa ni u nevolji. Smrtno gri- 
ješi tko lažju hoće bližnjemu znatno naškoditi ili laže u važnoj 
stvari. 

Vrlo je velika laž krivo svjedočiti na sudu. 

Ne laže tko je u zabuni. Ne laže ni tko se šali, tako da drugi 
razumiju laž. 

U lažljivca se ne možemo pouzdati. On je dvoličan, sam u sebi 
podvojen. Laž kvari čovjeka i navodi ga na druge teže grijehe. 

Lažljivac griješi protiv neizmjerno istinitog Boga, oponaša đav- 
la, koga Isus naziva »ocem laži«. On ruši povjerenje i sije razdor 
među ljudima i izaziva mnoga zla. Sveti Jakob kaže da mali oganj 
može zapaliti veliku šumu. Isto tako i jezik. 

Protiv istinoljubivosti griješi i tko se pretvara, i pravi se boljim 
pobožnijim i prijaznijim nego u stvari jest. Isto tako griješi tko 
laska ili je licemjeran. Ti grijesi su laž u ponašanju. 

Istinoljubivost ne znači da moramo uvijek reći sve što znamo. 
Ponekad razboritost i ljubav prema bližnjemu traže na zašutimo 
istinu zato da, na primjer, ne izdamo povjerene tajne ili da ne uvri- 
jedimo bližnjega ili mu ne naškodimo. 

Ispovjednik ne smije odati ništa od ispovijedi; veže ga ispovjed- 
na tajna. 

3. Vjernost 

Bog je neizmjerno vjeran. Što obeća ili zaprijeti, sigurno izvr- 
šuje. On drži svoju riječ, a isto tako i svoj zavjet, koji je sklopio 
s nama. I mi moramo biti vjerni: što smo obećali, moramo izvršiti; 
na što smo se obavezali, moramo održati. Vjernost su dužni držati 
muž i žena. Vjernost nas veže prema domovini. Zavjete moramo 
vjerno izvršavati. 

Vjernost je nužno potrebna za miran i sretan zajednički život. 
U vjerna čovjeka i vjerna prijatelja moramo imati povjerenje. Ne- 
vjera i izdaja su prouzročile mnogo zla pojedincima i društvu. Izda- 
ja naroda je velik grijeh. Tko ne drži krsni zavjet, nevjeran je 
Kristu i Crkvi. 

ODGOVORI: 1. Zašto je Bog ljudima dao dar govora? 2. Zašto je dru- 
štvu potrebna istinoljubivost? 3. Zašto neki lažu? 4. Tko laže? 5. Zašto je i u 
nevolji laž grijeh? 6. Da li je kada laž smrtni grijeh? 7. Tko se pretvara? 8. 
Što izlazi iz laži? 9. Kada moramo zašutjeti istinu? 10. Zašto je vjernost važ- 
na? 11. Što moramo učiniti ako smo nešto obećali? 

NAUCI: 

207. Tko je istinoljubiv? 

Istinoljubiv je onaj tko govori onako kako misli. 

ZA ŽIVOT: Bit ću iskren i ni najmanja laž ne smije prijeći preko mojih 
usana. 

SVETO PISMO: »Vaš da neka bude da i vaš ne neka bude ne.« (Jak 5, 
12) »Zato odbacite laž i govorite istinu svaki sa svojim bližnjim, jer smo 
udovi jedan drugome.« (Efež 4, 25) »Lažne usne mrske su Gospodu.« (Posl. 12, 
22) »Tko je lažna srca, ne postiže sreće; tko je lažljiva jezika, pada u nesre- 
ću.« (Posl. 17, 20) »Ne izgovaraj nikad laž, jer uzdanje u nju ne vodi k dobru.« 
(Sirah 7, 13) 

ZADAĆA: 1. Protumačimo zašto imamo ove poslovice o laži: U laži su 
kratke noge. Tko jedanput slaže, drugi put mu se ne vjeruje i kad istinu 
kaže. Tko laže, taj i krade. 2. Napiši nekoliko primjera iz evanđeoskih doga- 
đaja, nekoliko primjera farizejskog licemjerja i navedi u kakve ih je grije- 
he to odvelo. 3. Ponovi događaj o Ananiji i Safiri. 4. Pročitaj iz događaja 
Sv. Pisma neke primjere nevjere i izdaje. 



28. DOBAR GLAS — NAŠ I NAŠEGA BLIŽNJEGA 

Veliki svećenici i veliko vijeće osudili su Isusa na smrt. Zatim su 
mu pljuvali u lice i udarali ga pesnicama. Neki su ga udarali po 
licu govoreći: »Proreci nam, Kriste, tko te je udario.« Ujutro ga 
je mnoštvo dovelo pred Pilata. Počeli su ga optuživati: »Ovoga smo 
našli da buni naš narod, zabranjuje caru plaćati porez i govori da 
je on Krist Kralj.« (Lk 23, 1 — 2) 




1. Dobar glas vrijedi više nego bogatstvo 

Ima ga pak onaj o kome ljudi dobro misle. Svatko ima pravo 
na nj pred ljudima. Dobar glas potreban nam je da možemo s uspje- 
hom izvršavati dužnosti svoga zvanja i da možemo s veseljem činiti 
dobra djela. Ako se trudimo da ispunjavamo svoje dužnosti, ljudi 
nemaju povoda da o nama loše misle. Zato se moramo brinuti da 
poštenim životom zaslužimo dobar glas i da ga lakomisleno ne izgu- 
bimo. Ako je za našu službu ili za naš stalež potrebno, moramo do- 
bar glas također i braniti. Ipak se moramo čuvati častohleplja. Mno- 
go je važnije što Bog misli o nama negoli što misle ljudi. Ako je 
naša savjest čista pred Bogom, ne smijemo se žalostiti što nas svijet 
omalovažuje i prezire. Moramo čuvati i dobar glas drugih. O bliž- 
njemu moramo dobro misliti, dobro govoriti i priznati mu čast koja 
mu pripada. Ako mu drugi oduzimaju dobar glas, moramo ga bra- 
niti. 

2. Grijesi protiv dobrog glasa bližnjega 


Protiv dobrog glasa bližnjega griješi onaj tko bližnjega pre- 
smiono sudi, tko bez dovoljnog razloga o njemu loše misli ili mu 
podmeće loše nakane. Isus govori: »Ne sudite da ne budete osuđeni.« 
Bližnjega kleveće tko o njemu pripovijeda izmišljene pogreške ili 
istinite povećava. Bližnjega ogovara tko njegove istinite tajne po- 
greške bez razloga otkriva. O još nepoznatim pogreškama bližnjega 



smijemo govoriti samo da ga po- 
pravimo, da druge pred njim za- 
štitimo, da druge ili zajednicu 
očuvamo od štete. Nije grijeh već 
javno poznate pogreške ljudi i 
dalje pripovijedati. Ako čujemo 
nešto loše o bližnjem, ne smije- 
mo bez razloga to dalje pripovi- 
jedati niti njemu samome to re- 
ći. Griješi također onaj tko rado 
sluša govorkanje protiv bližnje- 
ga. Ogovaranje rađa mržnjom i 
neprijateljstvom i onemogućava 
složni međusobni zajednički ži- 
vot. 


Bližnjega sramoti tko za njega nešto sramotno reče ili mu učini 
nešto što ga ponizuje. Tko teško naškodi dobrom glasu bližnjega, 
griješi smrtno. 


3. Štetu načinjenu dobru glasu bližnjega treba popraviti 

Tko je naškodio dobru glasu bližnjega, m'ora nastojati da mu ga 
opet vrati. Ako mu je time naškodio imetku, dužan je popraviti i tu 
štetu. Tko je klevetao, mora priznati da nije govorio istinu i tako 
opozvati svoje govorkanje. Tko je ogovarao, može donekle nado- 
knaditi štetu time da poslije iznosi dobre strane bližnjega. Tko je 
nekoga javno osramotio, mora to i javno popraviti. 

ODGOVORI: 1. Tko ima dobar glas? 2. Zašto nam je potreban dobar 
glas? 3. Kako se brinemo za svoj dobar glas? 4. Tko je častohlepan? 5. Što 
je važnije od dobrog glasa pred ljudima? 6. Tko bližnjega presmiono sudi? 
7. Tko kleveće? 8. Tko ogovara? 9. Kada smijemo govoriti o pogreškama 
bližnjega? 10. Tko sramoti? 11. Kako se popravlja klevetanje? 12. Što mora 
učiniti onaj tko je ogovarao? 


NAUČI: 

20S. Kako Čuvamo dobar glas bližnjega? 

Dobar glas bližnjega čuvamo tako da o njemu dobro mislimo, a 
o njegovim pogreškama govorimo samo iz važnih razloga. 



209. Sto mora učiniti onaj tko se ogriješi protiv dobra glasa bližnjega? 

Tko se ogriješi protiv dobra glasa bližnjega mora nastojati da 
mu vrati dobar glas i naknadi svu štetu. 

ZA ŽIVOT: 1. Čuvat ću se ispraznog govorkanja. 2. Nikad neću druge 
ocrnjivati niti tužakati. 3. Neću se nikome rugati. 

SVETO PISMO: »Dobro ime bolje je nego veliko bogatstvo.« (Posl. 22, 1) 
»U mnogom govorenju ne biva bez grijeha, a tko zauzdava svoj jezik, radi 
razumno.« (Posl. 10, 19) »A zašto vidiš trun u oku brata svoga, a grede u oku 
svome ne vidiš? Licemjerče, izvadi najprije gredu iz oka svoga, pa ćeš onda 
pogledati kako da izvadiš trun iz oka svojega.« (Mt 7, 3 — 5) »Blago čo- 
vjeku koji nije griješio ni kojom riječi.« (Sirah 14, 1) 

SVETI AUGUSTIN ie imao u svojoj blagovaonici ovaj natpis: Ne žele 
ga ovi dvori tko o drugom loše zbori. 

SVETI IVAN OD KRIŽA: Bolje je obuzdavati svoj jezik nego postiti o 
kruhu i vodi. 

ZADAĆA: 1. Prosudi da li pravo radi suučenik koji tuži sve pogreške 
drugih i onaj koji pokriva velike, drugima nepoznate pogreške suučenika? 2. 
Kako ćeš se brinuti za dobar glas svoje obitelji i svoje kuće? 3. Što ćeš uči- 
niti budeš li morao slušati ogovaranje ili klevetanje? 4. Opisi kako su Zidovi 
i rimski vojnici oklevetali i osramotili Isusa. 5. Moli koji put žalosnu krunicu 
ili križni put i pri tom razmišljaj o grijehu jezika. 

MOLITVA: Postavi, Gospodine, stražu ustima mojim, čuvaj vrata usana 
mojih! (Ps 140, 3) (To moli svećenik kada kod prikazanja kadi oltar.) 


29. BOŽJA DJECA NASTOJE OKO SAVRŠENOSTI 


»Čuli ste da je rečeno: Ljubi svoga bližnjega, a mrzi svoga nepri- 
jatelja. A ja vam kažem: ljubite svoje neprijatelje, dobro činite oni- 
ma koji vas mrze. Molite za one koji vas progone i koji vas kle- 
veću, da budete sinovi svoga nebeskoga Oca, jer on daje da nje- 
govo sunce izlazi nad zlima i nad dobrima i da kiša pada praved- 
nicima i nepravednicima. Jer ako ljubite samo one koji vas ljube, 
kakvu plaću zaslužujete? Zar to isto ne čine i carinici? Isto tako, 
ako pozdravljate samo svoju braću, što osobito činite? Zar to isto 
ne čine i pogani? Budite, dakle, savršeni kao što je savršen Otac 
vaš nebeski.« (Mt 5, 43 — 48) 

1. Pozvani smo na savršenost 

Nitko osim Boga nije tako dobar da ne bi mogao postati bolji. 
Božja djeca moraju nastojati đa budu što sličnija svojem nebeskom 
Ocu. Posve mu je sličan Isus, zato ga moramo nasljedovati. A kako 
ćemo to činiti, najbolje nam pokazuje bi. Dj. Marija i sveci. 

Prema Isusovu primjeru moramo nastojati da sve više ljubimo 
Boga i bližnjega radi njega. Tu ljubav moramo pokazati na djelu. 
Zato s djetinjom ljubavlju i s veseljem ispunjavajmo u svemu Božje 
zapovijedi. Božja djeca se brižno čuvaju svakoga grijeha, ne samo 
smrtnoga nego i promišljenog malog grijeha i nastoje svako dobro 
djelo obaviti što savršenije. Tako po Isusovu primjeru rastemo u 
kreposti. Iz ljubavi prema Bogu naročito vjerno ispunjavajmo 
svoje svakidašnje dužnosti. 




i 


2. Put do savršenosti 

Da bismo se mogli uvijek što bolje sačuvati od svakoga smrtno- ; 
ga grijeha i rasti u krepostima, moramo: redovito i dobro moliti, j 

pobožno sudjelovati kod svete Mise, često ići na sv. ispovijed i sv. ] 

pričest, pažljivo slušati Božju riječ i razmišljati o njoj, čitati pobož- ] 

no štivo i katoličku štampu, naročito Sveto Pismo, svaki dan nači- 1 

niti dobru nakanu, naveče ispitati svoju savjest i ustrajno se svla- j 

davati. \ 

Da bismo se toga mogli držati, potreban nam je dnevni i ži- 
votni red. Lakše ćemo se toga držati ako često mislimo na Božju ; 
prisutnost. i 

3. Evanđeoski savjeti 

Savršenost se može postići u svakom zvanju i u svakom staležu. 

Da bismo je lakše postigli, Isus nam je dao tri savjeta: dobrovoljno 
siromaštvo, vječnu čistoću i poslušnost poglavarima. Budući da su 1 

ti savjeti zapisani u Evanđelju, nazivamo ih »evanđeoski savjeti«. j 

Tko se njih drži, lakše postigne savršenost, jer s njima najbolje I 

zatire trostruku požudu: lakomost, nečistoću i oholost. ') 

Redovnici se redovničkim zavjetima obavezuje da će ih odbrža- . 
vati i tako se staleški opredjeljuju za savršenost. ' 


ODGOVORI: 1. Tko je posve sličan nebeskom Ocu? 2. Tko nam poka- 
zuje kako da nasljedujemo Isusa? 3. Čega se moramo brižno čuvati? 4. Kako 
moramo obavljati dobra djela? 5. Što moramo učiniti da budemo uvijek bo- 
lji? 6. Zašto nam je potreban dnevni i životni program? 7. Nabroji evan- 
đeoske savjete. 8. Koje požude najlakše zatiremo tim savjetima? 

NAUCI: 

210. Kako nastojimo oko savršenosti? 

Oko savršenosti nastojimo ako se trudimo sve više i više ljubiti 
Boga i bližnjega. 

ZA ŽIVOT: Radi Boga želim da uvijek savjesno i vjerno ispunjavam 
svoje svakidanje dužnosti. 

SVETO PISMO: »Ja sam Bog svemogući. Hodi preda mnom i budi savr- 
šen. (Post 17, 1) »Budite sveti jer sam ja svet.« (Broj 11, 44) »Kao što je svet 
koji vas pozva, i sami budite sveti u svemu vladanju.« (1. Petr 1, 15) »Nada 
sve pak imajte ljubav koja je veza savršenstva.« (Kol 3, 14) 

ZADAĆA: 1. Napiši što je najvažnije za tvoj dnevni red. 2. Zapisi sebi u 
kalendarčić kada pođeš na sv. ispovijed i sv. pričest. 3. Napiši kojim ćeš se 
kratkim riječima preko dana sjetiti Boga. 

MOLITVA: Moj Bože, daj da te uvijek više ljubim. Isuse, moj Bože, 
ljubim te nada sve. 

DNEVNI I ŽIVOTNI PROGRAM: 

1. Ujutro, kad se probudiš, prekriži se, prvim mislima pozdravi Boga (npr. 
Ljubim te, Stvoritelju moj!) i probudi dobru nakanu: Sve na Božju slavu! 
U određeni sat ustani bez oklijevanja; ako je moguće, klekni kraj postelje; 
uvijek obavi jutarnju molitvu. Ponovno odluči kojeg ćeš se grijeha preko dana 
čuvati, i moli Boga neka blagoslovi svaki tvoj posao. Kad stigneš, pođi rado 
i u radni dan k sv. Misi. 

2. Preko dana radi marljivo i savjesno. Nikad ne smiješ biti bez posla. Za 
vrijeme rada ponekad u srcu pozdravimo Boga. Prema svima budi ljubezan i 
prijazan. Radi Boga učini ljudima puno dobra. Uvijek budi vedar. Rado 
pomaži starijima, braći i sestrama. 

Čuvaj se zanovijetanja, brbljavosti i mrzovolje. Izbjegavaj loše prija- 
telje, zlo društvo i loše knjige. Ljubi samo poštenu razonodu. Mirno podnosi 
neugodnosti. U trpljenju se sjeti raspetoga Isusa. Napastima se odmah i 
odlučno odupri. 

Prije jela i poslije jela ne zaboravi molitvu. Ako drugi ne mole, tiho se po- 
moli u sebi. Budi umjeren. 

3. Na večer uvijek obavi ispitivanje savjesti, probudi pokajanje, izmoli ve- 
černju molitvu. Ako imaš kod kreveta blagoslovljene vode, njome se prekriži 
prije nego zaspiš. 

4. Svake nedjelje i svakog blagdana pođi k sv. Misi. Ako možeš, uvijek primi 
i sv. pričest. U nedjelju rado čitaj dobru, a napose katoličku štampu. 

30. ŽIVOT BUDUĆEGA VIJEKA 

Sveti Ivan piše o dovršenju stvaranja ovako: I vidjeh novo nebo 
i novu zemlju, jer prvo nebo i prva zemlja prođoše, i mora više 
nema. I vidio sam Sveti grad, novi Jeruzalem, gdje silazi od Boga 
s neba, opremljen kao zaručnica, ukrašena mužu svojemu. I čuo 
sam jaki glas s prijestolja gdje govori: »Eto šatora Božjega među 
ljudima, jer će stanovati medu njima, i oni će biti narod njegov, 
i sam Bog bit će s njima. I otrt će svaku suzu s očiju njihovih i 
smrti više neće biti jer prođe.« I reče onaj koji je sjedio na prije- 
stalju: »Evo, sve novo činim.« (Otkr. 21, 1 — 5) 



1. Novo nebo i nova zemlja 

»Slika ovoga svijeta prođe.« Poslije uskrsnuća bit će tjelesa 
pravednika proslavljena. Nakon sudnjega dana sav će vidljivi svi- 
jet biti preporođen u ognju. Sav materijalni svijet na kojem sada 
leži prokletstvo grijeha bit će proslavljen. (V. Rim 8, 18 — 25) Sva 
stvorenja bit će dionici Kristove slave. Nova zemlja bit će prebiva- 
lište pravednika i sam će Bog stanovati među njima. Cijela zemlja 
će biti veličanstveno Božje svetište. Na toj zemlji više neće biti ni 
grijeha, ni trpljenja, ni muke, ni smrti. Tada će biti sva stvorenja 
potpuno spašena. Bit će ostvarena nakana koju je Bog imao od po- 
četka, kad je stvorio svijet: nebo i zemlja će biti puni Božje slave. 

2. Što je bilo, proći će 

Mi, proslavljena Božja djeca, bit ćemo tada kod Oca. Gledat 
ćemo njegov lik. Ljubit ćemo ga na vijeke. Bit ćemo vječno sretni. 
Bit ćemo sjedinjeni s anđelima i svetima u neizrecivu veselju. 

Tada će vjera prijeći u gledanje, ufanje u posjed, samo ljubav će 
ostati zauvijek. Više neće biti godina ni dana. Dijeljenja i svršetka 
više neće biti. S anđelima i svetima slavit ćemo kod Boga velik 
vječan blagdan.. 

3. Čeznuće 

Savršenoj Božjoj pobjedi veselit će se Božji sluge i hvalit će 
Boga glasom koji će biti »kao glas velikog mnoštva i kao šum mno- 
gih voda i kao grmljavinu silnih gromova: Aleluja, jer je zavladao 
Gospodin Bog Svemogući. Veselimo se i radujmo se i dajmo mu 
slavu.« Tada će početi »kraljevska gozba«, o kojoj je govorio Isus 
u prispodobi »gozba Janjetova«, za koju zaručnica Crkva pripravlja 
sebi »svijetlu i čistu koprenu« — dobra djela svetaca, i na koju mo- 
raju sva Božja djeca doći u svadbenu odijelu. 

Kristova zaručnica Crkva, koja se na ovoj zemlji nalazi u borbi 
i progonstvu, teži za tim sretnim danom potpune Božje pobjede. 
Težeći za tim, pjeva svom Zaručniku: »Dođi!« I mi, njezini članovi, 
Božja djeca, s veseljem podnosimo nevolje i nastojimo postati što 
sličniji Isusu, svome proslavljenome bratu. Tako se pripremamo na 
taj veliki dan i u čežnji za njim molimo: Dođi, Gospodine Isuse! 

ODGOVORI: 1. Kako sv. Ivan opisuje život budućega vijeka? 2. Čega 
više neće biti? 3. U što će se promijeniti vjera, a u što ufanje? 4. Što će 
ostati zauvijek? 5. Kako se moramo pripremati na taj dan? 

NAUČI: 

211. Što nas čeka ako savjesno ispunjamo Božju volju..? 

Ako vjerno ispunjujemo Božju volju, čeka nas proslava i vječno 
veselje u nebu. 

ZA ŽIVOT: Molit ću za vječni blaženi život, kada budem u molitvi Oče 
naš izgovarao riječi: Dođi kraljevstvo tvoje! 

SVETO PISMO: Čekamo po obećanju njegovo novo nebo i novu zemlju, 
u kojima stanuje pravednost.« (2. Petr 3, 13) »Bog vas zove u svoje kraljev- 
stvo i u svoju slavu.« (2. Sol 2, 12) »Tada će pravednici sjati kao sunce u kra- 
ljevstvu Oca svoga.« (Mt 13, 43) »Hvala Bogu, koji nam je udijelio pobjedu 
po Isusu Kristu Gospodinu našemu.« (1. Kor 15, 57) 

IZ OBREDA KRŠTENJA: »Vrši Božje zapovijedi da Gospodinu, kada do- 
đeš na svadbu, možeš poći u susret zajedno sa svim svetima u nebeskom 
dvoru i da živiš u vijeke vjekova. Amen.« 

NASLJEDUJ KRISTA: Knjiga 3, poglavlje 48. (Izdanje Zgb. 1966, str. 
293—299) 

NEWMAN: »Naša zemlja se svake godine pomladi, nanovo prolista i 
procvjeta. Doći će dan kada će se otvoriti i preobraziti u novi svijet svjetla 
i slave. Tada će biti vječno proljeće. Doći će, mada već tako dugo kasni! 
Zato molimo svakog dana: Dođi kraljevstvo tvoje!« 

MOLITVA: Dođi kraljevstvo tvoje! Da naše misli uzdigneš k nebeskim 
željama, molimo te, usliši nas! 

PJESMA: 

Tebe Boga hvalimo, vjerno ispovijedamo, 
vječnog Oca slavimo, složnim glasom pjevamo: 

Na nebesih anđeli štuju te s arkanđeli! 

Kerubini složno svi duboko se klanjaju, 
serafini smjerno ti jednoglasno pjevaju: 

Svet, svet, svet je Gospod Bog, 
kralj preslavni puka svog. 

(Hrvatska crkvena pjesmarica, Zgb. 1960, str. 210) 

1. Božja volja izražena je u Božjim zapovijedima 3 

2. Volju Božju spoznajemo po savjesti 5 

3. Prva i najveća zapovijed — ljubav prema Bogu 7 

4. Druga najveća zapovijed — ljubav prema bližnjemu ... 10 

5. Živi iz vjere 13 

6. Ufaj se u Boga 15 

7. Klanjaj se Gospodinu Bogu svojemu 17 

8. Poslije Boga najviše častimo bi. Dj. Mariju 20 

9. Štujemo anđele i svece 22 

10. Poštuj ime Božje i sve što je Bogu posvećeno 24 

11. Boga častimo prisegom i zavjetom 27 

12. Boga častimo svetim vremenima 30 

13. Svetkuj nedjelje i zapovijedane blagdane 33 

14. Boga častimo postom 35 

15. Boga častimo kad primamo sakramente 38 

16. Poštuj oca i majku 40 

17. Poštuj glavare i starije ljude 42 

18. Dužnosti roditelja i poglavara 44 

19. Dužnosti prema narodu i državi „ 45 

20. Brini se za svoje tijelo i dušu 48 

21. Rad i zvanje 50 

22. Briga za tijelo i život bližnjega 53 

23. Stidljivost i čistoća 55 

24. Dužnosti oženjenih i neoženjenih 58 

25. Privatno vlasništvo 60 

26. Tuđe i društveno vlasništvo 63 

27. Istinoljubivost i vjernost 66 

28. Dobar glas — naš i našega bližnjega 68 

29. Božja djeca nastoje oko savršenosti 71 

30. Život budućega vijeka 74 




